qundao/data-zh-poetry huggingface dataset:
登樓
作者：陸游
朝代：宋

從來好境遍人間，無奈勞生自欠閑。
江近時時吹白雨，樓高面面看青山。
歌聲哀怨傳三峽，行色凄涼带百蠻。
流落愛君心未已，夢魂猶綴紫宸班。
登江樓
作者：陸游
朝代：宋

已過瞿唐更少留，小船聊繫古夔州。
簿書未破三年夢，杖履先尋百尺樓。
日暮雪雲迷峽口，歲窮畬火照關頭。
野人不解微官縛，尊酒應來此散愁。
登灌口廟東大楼觀崏江雪山
作者：陸游
朝代：宋

我生不識柏梁建章之宫殿，安得峨冠侍遊宴。
又不及身在滎陽京索間，擐甲横戈夜酣戰。
胸中迫隘思遠遊，泝江來倚岷山楼。
千年雪嶺闌邊出，萬里雲濤坐上浮。
禹迹茫茫始江漢，疏鑿功當九州半。
丈夫生世要如此，齎志空死能無嘆。
白髮蕭條吹北風，手把巵酒酹江中。
姓名未死終磊磊，要與此江東注海。
登紫翠樓
作者：陸游
朝代：宋

水落溪聲壯，天寒山色奇。
殘雲宿虚閣，馴鷺下清池。
簿領消豪氣，功名負聖時。
憑高不勝嘆，神武迫歸期。
登臨
作者：陸游
朝代：宋

儘道羈懷惡，登臨亦解顔。
健嫌山路淺，狂恨酒尊慳。
親友多疏索，漁樵自往還。
有詩仍懶記，零落水雲間。
登臺遇雨避於山亭晚霽乃歸
作者：陸游
朝代：宋

溽暑不堪蝸舍陋，瘦藤扶我上危臺。
搏禽俊鶻横空去，卷雨狂風掠野来。
壯觀深知化工妙，幽尋却蹋夕陽回。
悠然有喜君知否，屐齒留痕遍綠苔。
登荔枝樓
作者：陸游
朝代：宋

平羌江水接天流，涼入簾櫳已似秋。
喚作主人元是客，知非吾土強登樓。
閑憑曲檻常忘去，欲下危梯更小留。
公事無多厨釀美，此身不負負嘉州。
登賞心亭
作者：陸游
朝代：宋

蜀棧秦關歲月遒，今年乘興却東遊。
全家穩下黄牛峽，半醉來尋白鷺洲。
黯黯江雲瓜步雨，蕭蕭木葉石城秋。
孤臣老抱憂時意，欲請遷都涕已流。
登鵝鼻山至絕頂訪秦刻石且北望大海山路危甚人迹所罕至也
作者：陸游
朝代：宋

街頭旋買雙芒屩，作意登山殊不惡。
蒼崖無罅竹鞭逸，崩石欲墜松根絡。
憑高開豁快送目，曆險崎嶇危著脚。
川雲忽起兩蛟舞，瀑水高吹萬珠落。
大巖空腔誰所刳，絕壁峭立端疑削。
坡平或可坐百人，峽束僅容飛一鶴。
蛇蹊岌岌頭自眩，鬼谷惨惨神先愕。
秦皇馬迹散莓苔，如鑴非鑴鑿非鑿。
殘碑不禁野火燎，造物似報焚書虐。
人民城郭俱已非，烟海浮天獨如昨。
發丈亭二首·其一
作者：陸游
朝代：宋

姚江乘潮潮始生，長亭却趁落潮行。
參差鄰舫一時發，臥聽滿江柔櫓聲。
發丈亭二首·其二
作者：陸游
朝代：宋

玄雲垂天暗如漆，櫓聲嘔軋知船行。
南風忽起卷雲去，江月已作金盆傾。
發書畫還故山戲書
作者：陸游
朝代：宋

昨日遣畫笥，今日發書簏。
空齋惟一床，窗影亂風竹。
平生鑽故紙，夙好老尤篤。
奇哉掃除盡，蟬蛻三萬軸。
豈惟息煩心，亦足養病目。
從渠褦襶生，自獻公車牘。
發箧得故人書有感
作者：陸游
朝代：宋

衰鬢星星換舊青，世間萬事但堪驚。
晨炊欲熟客未覺，夜漏漸殘人尚行。
花發且爲無事飲，詩成非復不平鳴。
京華朋舊凋零盡，忽見緘題似隔生。
發臨川
作者：陸游
朝代：宋

見客道傍店，添衣江上村。
陂長風浩浩，山遠霧昏昏。
虛日人聲合，凶年菜色繁。
扶衰歸北闕，何以報君恩。
發豐城縣
作者：陸游
朝代：宋

豐城古縣已再遷，出郭十步江渺然。
冷雲四合欲下雪，柔櫓數聲初放船。
孤村燈火照破驛，客子何以娱今夕。
不辭金盌醉十分，要看玉花深一尺。
發黄州泊巴河遊馬祈寺
作者：陸游
朝代：宋

南望武昌山，北望齊安城。
楚江萬頃緑，著我畫舫横。
雲帆不須挂，鼉鼓不須鳴。
淡然隱曲几，山水相逢迎。
疏雨漏薄日，非陰亦非晴。
晚泊巴河市，小陌聞屐聲。
紫髯刑馬地，一怒江漢清。
中原今何如，感我白髮生。
白塔道中乘臥輿行
作者：陸游
朝代：宋

小疾載臥輿，獨飲亦薄醉。
朝離戰平館，午過白塔市。
清寒正宜懶，揺兀更益睡。
所嗟下程早，不得究此味。
忽憶從軍時，雪夜馳鐵騎。
壯心誰復識，撫事有餘愧。
白塔院
作者：陸游
朝代：宋

冷翠千竿玉，浮嵐萬幅屏。
凭欄避微雨，挈笠遇歸僧。
殘日明樓角，屯雲擁塔層。
溪山屬閑客，隨意倚枯藤。
白帝泊舟
作者：陸游
朝代：宋

客路閑無事，津亭爽有餘。
峽江春漲減，瀼岸夜燈疏。
老矣孤舟裏，依然十載初。
倦遊思税駕，更覺愛吾廬。
白干鋪别傅用之主簿
作者：陸游
朝代：宋

我行忽百里，送客亦已空。
傅子獨眷眷，旦暮隨此翁。
謝之不肯去，瘦馬衝北風。
泥濺及馬臆，霜飛逼裘茸。
茅店得小語，慨然念年凶。
不作兒女悲，道義相磨礲。
我歸亦何爲，魚鳥愁池籠。
君乃臺閣人，鸞鳳儀笙鏞。
若耶遶青山，天祿摩蒼穹。
此别各努力，出處何必同。
白樂天詩云倦倚繡床愁不動緩垂綠带髻鬟低遼陽春盡無消息夜合花前日又西好事者畫之爲倦繡圖此花以五六月開山中多于茨棘人殊不貴之爲賦小詩以寄感嘆
作者：陸游
朝代：宋

王室東遷歲月賒，兩京漠漠暗胡沙。
繡床倦倚人何在，風雨漫山夜合花。
白雲自西来過書巢南窗
作者：陸游
朝代：宋

岷山千里青未了，恨隔長江不到吳。
羈雲冉冉吾舊識，安得挽之来坐隅。
白露前一日已如深秋有感二首·其一
作者：陸游
朝代：宋

匹馬曾防玉塞秋，豈知八十老漁舟。
非無丈二殳堪請，只恐傍人笑白頭。
白露前一日已如深秋有感二首·其二
作者：陸游
朝代：宋

護塞寧須右北平，拂雲祠是受降城。
誰知此志成虛語，白首燈前聽雁聲。
白首
作者：陸游
朝代：宋

白首元無一事成，朝來大笑絕冠纓。
花飛早已知春減，漏盡寧容更夜行。
蕭散且爲無算飲，猖狂未免不平鳴。
玉關青海今安在，麥野桑村送此生。
白首
作者：陸游
朝代：宋

白首歸來老故園，索居情味更堪論。
關河悠邈夢魂到，親舊凋零書札存。
身病自憐詩思退，家貧客笑酒醅渾。
昏昏只欲投床睡，兒勸孫扶强出門。
白首
作者：陸游
朝代：宋

白首稱祠吏，清時作幸民。
招呼林下客，遊戲夢中身。
山路烏騾穩，烟波畫檝新。
村村有花柳，無事即尋春。
白髮
作者：陸游
朝代：宋

我生實多邅，九折行晚途。
憂傷日熏心，驚見頰與顱。
稍生秋風時，競出寒雨餘。
星星初尚稀，𧥄𧥄不可除。
昔如春柳妍，今作霜蓬枯。
蓬枯有再緑，念我豈得如。
平昔樂方外，固與功名疏。
投鑷三嘆息，金丹豈無書。
白髮
作者：陸游
朝代：宋

疾病侵壯年，髮恐不及白。
偶賴針石功，寓世成久客。
行年垂七十，霜雪紛滿幘。
耳目雖已衰，亦未與人隔。
濯纓千頃湖，送老五畝宅。
大布縫長衫，東阡復南陌。
白髮
作者：陸游
朝代：宋

白髮今年一倍增，閉門養此老無能。
牛羊被野霜天晚，禾稼連雲歲事登。
未午舂炊餘脱粟，乍寒包裹有粗繒。
自憐未廢詩書業，父子蓬窗共一燈。
白髮
作者：陸游
朝代：宋

白髮千莖緑鬢稀，臥看鵷鷺刺天飛。
平生竊鄙貢公喜，故里但思陶令歸。
清坐了無書可讀，殘年賴有佛堪依。
君看世事皆虚幻，屏酒長齋豈必非。
白髮
作者：陸游
朝代：宋

蕭蕭白髮濯滄浪，剡曲西南一草堂。
飲水讀書貧亦樂，杜門養病老何傷。
已成五畝扶犁叟，誰記三朝執戟郎。
正似籬邊數枝菊，歲殘猶復耐冰霜。
白鶴館夜坐
作者：陸游
朝代：宋

竹聲風雨交，松聲波濤翻。
我坐白鶴館，燈青無晤言。
廓然心境寂，一洗吏卒喧。
袖手哦新詩，清寒愧雄渾。
屈宋死千載，誰能起九原。
中間李與杜，獨招湘水魂。
自此競摹寫，幾人望其藩。
蘭苕看翡翠，烟雨啼青猿。
豈知雲海中，九萬擊鵬鵾。
更闌燈欲死，此意與誰論。
白鷗
作者：陸游
朝代：宋

平生崖異每自笑，一接俗人三祓除。
惟有白鷗真我客，爾來底事向人疏。
白龍
作者：陸游
朝代：宋

九月癸酉暮，白龍見西方。
是時久晴明，日落天正蒼。
玉宇無纖雲，凌空獨高翔。
蜿蜒久乃隱，父老嘆未嘗。
清臺占五行，此事實殊常。
我非劉子政，聊記以短章。
百歲
作者：陸游
朝代：宋

百歲紛紛易白頭，一年鼎鼎又清秋。
壯心空似驥伏櫪，病骨敢懷狐首丘。
屠釣論交成酒隐，山林高臥得天逰。
莫悲晚節功名誤，即死猶堪贈醉侯。
盆池
作者：陸游
朝代：宋

人生何處不兒嬉，一世元知孰是非。
汲井埋盆鑿苔破，敲針作釣得魚歸。
蕭蕭菰葉風聲細，嫋嫋蘋花雨點稀。
竝舍老翁能喜事，爲添拳石象苔磯。
盆池
作者：陸游
朝代：宋

門外江濤湧雪堆，埋盆作沼亦何哉。
兒曹不解渠翁意，新脱風波嶮處來。
盆池
作者：陸游
朝代：宋

雨送疏疏響，風吹細細紋。
猶稀綠萍點，已映小魚群。
傍有一拳石，又生膚寸雲。
我來閑照影，一笑整綸巾。
盟雲
作者：陸游
朝代：宋

謂雲本無心，企望乃爾奇。
謂雲果有心，百變端爲誰。
豈憐此翁愁，一出怡悦之。
横截千嶂平，高擎一峰危。
銀城突嵳峨，玉海浩渺瀰。
或爲群龍矯，或作孤鶴飛。
卷舒閑有態，去來倐無時。
滃滃覆松頂，靄靄映水湄。
带雨過僧窗，和月傍釣磯。
豈惟困畫工，吾詩固難追。
惟當與之盟，畢世相娱嬉。
忍饑固易耳，此友不可欺。
目昏有感
作者：陸游
朝代：宋

兩眥眵昏八十餘，爾來觸事覺空疏。
何由四目如蒼頡，讀盡當年倚相書。
目昏頗廢觀書以詩記其始時年七十九矣
作者：陸游
朝代：宋

少時業詩書，慕古不自量。
晨暮間弦誦，左右紛朱黄。
積書山崇崇，探義海茫茫。
同志三四人，辯論略相當。
落筆輒千言，氣欲吞名場。
忽焉六十年，綠鬢久已霜。
食必觀本草，不療病在床。
今秋又病目，始覺閑味長。
車馬既不至，亦無書在傍。
一坐漏十刻，甚倦則倚牆。
蝴蝶吾前身，華胥吾故鄉。
童子亦聽睡，不復呼燒香。
直舍獨坐思成都
作者：陸游
朝代：宋

錦城花絮送吳船，屈指東歸又幾年。
群玉峰頭身老矣，百花潭上夢依然。
青衫尚記稱狂客，白髮寧知作老僊。
所恨酒腸非復昔，閑遊空負杖頭錢。
省事
作者：陸游
朝代：宋

省事漸捐書，甘貧學藝蔬。
心安閑夢少，病去俗醫疏。
兀爾遊方外，超然到物初。
此身猶是幻，况復愛吾廬。
省事
作者：陸游
朝代：宋

老去終年卧草廬，事皆省盡略無餘。
塵留鼠迹猶嗔拂，風作瓢聲固不除。
興發舊醅何害醉，詩成拙筆亦堪書。
投床睡美悠然覺，作計今知本不疏。
省事
作者：陸游
朝代：宋

車馬聲都絕，比鄰迹亦疏。
淺傾家釀酒，細讀手鈔書。
薄飯惟羹芋，閑遊不借驢。
有時還自笑，省事更誰如。
眉州作
作者：陸游
朝代：宋

扁舟久不泛蟆津，常恐黄塵觧污人。
爛醉破除千日懣，狂吟判斷四州春。
汀洲漸嘆蘋花老，風露初嘗荔子新。
便欲騎鯨東海去，勝逰未忍别峨岷。
眉州披風榭拜東坡先生遺像
作者：陸游
朝代：宋

蜿蜒回顧山有情，平鋪十里江無聲。
孕奇蓄秀當此地，鬱然千載詩書城。
高臺老仙誰所寫，仰視眉宇空崢嶸。
百年醉魂吹不醒，飄飄風袖笻枝横。
爾來逢迎厭俗子，龍章鳯姿我眼明。
北扉南海均夢耳，謫墮本自白玉京。
惜哉畫史未造極，不作散髮騎長鯨。
故鄉歸來要有日，安得春江變酒從公傾。
眉州郡燕大醉中間道馳出城宿石佛院
作者：陸游
朝代：宋

玻瓈春作江水清，紫玉簫如雛鳯鳴。
漏聲不聞看炧燭，俠氣未減欺飛觥。
單車萬里信有数，二年三過寧忘情。
釵頭玉茗妙天下，瓊花一樹真虚名。
酒酣忽作檀公策，間道絕出東關城。
清歌未斷去已遠，回首楼堞空峥嶸。
貂裘狐帽醉走馬，陌上應有行人驚。
徑投野寺睡正美，魚鼓忽報江天明。
眉州驛舍睡起
作者：陸游
朝代：宋

平生百無能，一懶每自喜。
胡爲八年間，逐食走萬里。
身如盤永轉，心似爐丹死。
事君未免愧，富貴不如已。
雨餘古驛涼，晝寐無錯履。
澹然得高臥，睡思極清美。
心平了無夢，驚魘何自起。
尚嫌漆園蝶，肻作南柯螘。
斜陽生木影，龍蛇滿窗紙。
煎茶倘已熟，一笑問童子。
看山
作者：陸游
朝代：宋

小葺茆茨紫翠間，今年偷得半年閑。
門前木落須霜曉，且看西南一角山。
看月睡晚戲作
作者：陸游
朝代：宋

香火課夙興，風月留晚睡。
直言散吏閑，亦未盡無事。
舊聞雲臺翁，高枕閲塵世。
至今青嶂間，鼻息亂松吹。
平生寡嗜好，所願究此味。
千年一欠伸，笑看巖花墜。
看梅歸馬上戲作五首·其一
作者：陸游
朝代：宋

平明南出笮橋門，走馬歸來趁未昏。
漸老更知閑有味，一冬强半在梅村。
看梅歸馬上戲作五首·其三
作者：陸游
朝代：宋

一點不雜桃李春，一水隔斷車馬塵。
恨不來爲清夜飲，月中香露濕烏巾。
看梅歸馬上戲作五首·其二
作者：陸游
朝代：宋

本爲梅花判痛飲，却嗅梅香消宿酲。
日欲落時始上馬，青羊宮前聞發更。
看梅歸馬上戲作五首·其五
作者：陸游
朝代：宋

江郊車馬滿斜暉，爭趁南城未闔扉。
要識梅花無盡藏，人人襟袖带香歸。
看梅歸馬上戲作五首·其四
作者：陸游
朝代：宋

江路疏籬已過清，月中霜冷若爲情。
不如折向金壺貯，畫燭銀燈看到明。
看梅絕句五首·其一
作者：陸游
朝代：宋

梅花宜寒更宜陰，摩挲拄杖過溪尋。
幽香著人索管領，不信如今鐡石心。
看梅絕句五首·其三
作者：陸游
朝代：宋

荒陂十畆浴鳬鴨，折葦枯蒲寒意深。
何處得船滿載酒，醉時繫著古梅林。
看梅絕句五首·其二
作者：陸游
朝代：宋

梅花樹下黄茆丘，古人尚能愛花不。
月淡烟深聽牧笛，死生常事不須愁。
看梅絕句五首·其五
作者：陸游
朝代：宋

老子舞時不須拍，梅花亂插烏巾香。
尊前作劇莫相笑，我死諸君思此狂。
看梅絕句五首·其四
作者：陸游
朝代：宋

一物不向胸次横，醉中談謔坐中傾。
梅花有情應記得，可惜如今白髮生。
看花
作者：陸游
朝代：宋

好樹典衣買，新花扶杖看。
村醪雜清濁，山果半甘酸。
家事貧尤簡，詩情老未闌。
鸕鶿閑似我，日暮立清灘。
看鏡
作者：陸游
朝代：宋

局促人間百不如，每看清鏡嘆頭顱。
醉来風月心雖在，老去軒裳夢已無。
棋劫正忙停晚餉，詩聨未穩畫寒爐。
乘除尚喜身强健，六十登山不用扶。
看鏡二首·其一
作者：陸游
朝代：宋

凋盡朱顔白盡頭，神仙富貴兩悠悠。
胡塵遮斷陽關路，空聽琵琶奏石州。
看鏡二首·其二
作者：陸游
朝代：宋

七十衰翁卧故山，鏡中無復舊朱顔。
一聯輕甲流塵積，不爲君王戍玉關。
真珠園雨中作
作者：陸游
朝代：宋

清晨得小雨，憑閣意欣然。
一掃群兒迹，稍稀遊女舩。
烟波蘸山脚，濕翠到闌邊。
坐誦空濛句，予懷玉局仙。
真珠簾
作者：陸游
朝代：宋

山村水館參差路。感羈遊、正似殘春風絮。掠地穿簾，知是竟歸何處。鏡裡新霜空自憫，問幾時、鸞臺鰲署。遲暮。謾憑高懷遠，書空獨語。自古。儒冠多誤。悔當年、早不扁舟歸去。醉下白蘋洲，看夕陽鷗鷺。菰菜鱸魚都棄了，只換得、青衫塵土。休顧。早收身江上，一蓑煙雨。
真珠簾
作者：陸游
朝代：宋

燈前月下嬉遊處。向笙歌、錦繡叢中相遇。彼此知名，才見便論心素。淺黛嬌蟬風調別，最動人、時時偷顧。歸去。想閒窗深院，調絃促柱。樂府初翻新譜。漫裁紅點翠，閒題金縷。燕子入簾時，又一番春暮。側帽燕脂坡下過，料也記、前年崔護。休訴。待從今須與，好花為主。
睡
作者：陸游
朝代：宋

紙帳青氊暖有餘，昏昏信脚到華胥。
凍醪有力勤推挽，春茗無端苦破除。
半熟擁衾聞急雨，乍回推枕覓殘書。
箇中得意君知否，萬户生封未必如。
睡覺
作者：陸游
朝代：宋

白日悠悠喜意平，夢中歷歷覺魂清。
覺時不落晨鷄後，靜待天窗一點明。
睡覺作二首·其一
作者：陸游
朝代：宋

世言黄帝華胥境，千古蓁荒孰再遊。
但解消搖化蝴蝶，不須富貴慕蚍蜉。
睡覺作二首·其二
作者：陸游
朝代：宋

邯鄲夢事豈關身，未熟黄粱迹已陳。
輸與烏衣老鈴下，日中睡覺一顰伸。
睡覺聞兒子讀書
作者：陸游
朝代：宋

夢回聞汝讀書聲，如聽簫韶奏九成。
且要沈酣向文史，未須辛苦慕功名。
人人本性初何欠，字字微言要力行。
老病自憐難預此，夜窗常負短燈檠。
睡起
作者：陸游
朝代：宋

不恨無人到野堂，惟將美睡答年光。
風經荷葉翻翻綠，雨溼松枝細細香。
薄俗空成士龍笑，長歌未盡接輿狂。
掬泉弄石翛然晚，又得今年一夏凉。
睡起
作者：陸游
朝代：宋

深閉重門謝簿書，日長添得睡工夫。
水紋笛簟涼如洗，雲碧紗幮薄欲無。
半吐山榴看著子，新來梁燕見將雛。
夢回茗椀聊須把，自掃桐陰置瓦爐。
睡起
作者：陸游
朝代：宋

睡味清酣鼻息輕，碧幮文簟喜涼生。
片雲過處失簾影，急雨來時聞瓦聲。
索虜尚憑三輔險，散關未下九天兵。
白頭漫倚詩豪在，手掣鯨魚意未平。
睡起
作者：陸游
朝代：宋

睡起披衣弄素琴，房櫳槐柳綠成陰。
春殘鵯鵊如多恨，雨惡酴醿欲不禁。
羸病强行常踸踔，戇愚多慮每噫喑。
行年九十猶賒死，誰測高高厚厚心。
睡起
作者：陸游
朝代：宋

老怯年華速，閑知晝漏長。
已回酣枕夢，未過古匜香。
洗面宮眉綠，開茶带胯方。
山家風味在，雖病意差彊。
睡起
作者：陸游
朝代：宋

虛堂四簷竹修修，朱夏正午如高秋。
八尺風漪雲碧裯，一榻寬如禹九州。
屈信展轉俱自由，息以兩踵無與喉。
世方窘若魚吞鈎，我獨超然鷹脫韝。
一物不向靈臺留，非睡非覺以神遊。
青城紫閣多朋儔，相逢握手笑不休。
睡起
作者：陸游
朝代：宋

閑身喜午睡，睡起日猶早。
茂竹青入簷，幽花紅出草。
苔錢亦滿砌，護惜不忍掃。
宦情本自踈，此地可忘老。
睡起
作者：陸游
朝代：宋

風約飛花滿曲廊，蕭然無客共焚香。
瓮醅力重初投枕，鼻鼾聲豪已撼床。
栩栩夢遊心自適，昏昏起坐日方長。
靜憑一几吾何恨，笑殺穿簾燕子忙。
睡起二首·其一
作者：陸游
朝代：宋

睡起倀倀扇懶摇，枕痕著面未全消。
山丹石竹俱零落，孤蝶飛來伴寂寥。
睡起二首·其二
作者：陸游
朝代：宋

蒲萄換葉欲成陰，歲月催人感慨深。
安得門前無俗客，岸巾臨水聽蟬吟。
睡起作帖數行
作者：陸游
朝代：宋

睡餘得清風，起坐傍書几。
日長誰晤言，賴此管城子。
欣然共游戯，一笑我忘爾。
群鴻偶下集，但怪驚不起。
古来翰墨事，著意更可鄙。
跌宕三十年，一日造此理。
不知筆在手，而況字落紙。
三叫投紗巾，作歌識吾喜。
睡起已亭午終日凉甚有賦
作者：陸游
朝代：宋

飯罷頹然付一床，曠懷真足傲羲皇。
松棚盡日常如暮，荷沼無風亦自香。
倚杖月生人影瘦，岸巾露透髮根凉。
頗聞王旅徂征近，敷水條山興已狂。
睡起書事
作者：陸游
朝代：宋

京華豪飲釂千鍾，濯錦江邊怯酒濃。
烈士壯心雖未減，狂奴故態有誰容。
折梅著句聊排悶，閉户焚香剩放慵。
午枕如雷君莫怪，西風吹夢過吳松。
睡起書觸目
作者：陸游
朝代：宋

壓架藤花重，團枝杏子稠。
渇蜂窺硯水，弱燕集簾鈎。
入夏暑猶薄，投閑身自由。
午窗初睡起，幽興付茶甌。
睡起至園中
作者：陸游
朝代：宋

春風忽已遍天涯，老子猶能領物華。
淺碧細傾家釀酒，小紅初試手栽花。
野人易與輸肝肺，俗語誰能挂齒牙。
更欲世間同省事，勾回蟻戰放蜂衙。
睡起至園中
作者：陸游
朝代：宋

欲挂衣冠萬事輕，不妨小住向山城。
緑尊耐久常相伴，雪鬢纔生便放行。
拂枕時時覓幽夢，倚闌日日聽新鶯。
夕陽更有欣然處，来看青郊雨後耕。
睡起行至門外有賦
作者：陸游
朝代：宋

窗黑停書課，屏深養病眸。
雨聲工破睡，酒力不禁愁。
兀兀披衣起，昏昏曳杖遊。
柴荆晚未閉，隔水數歸牛。
睡起見楊花滿庭偶書
作者：陸游
朝代：宋

斷香裊裊傍窗紗，睡起瞢騰日未斜。
堪嘆一春風雨惡，今年四月見楊花。
睡起試茶
作者：陸游
朝代：宋

笛材細織含風漪，蟬翼新裁雲碧帷。
端谿硯璞斵作枕，素屏畫出月墮空江時。
朱欄碧甃玉色井，自候銀缾試蒙頂。
門前剝啄不嫌渠，但恨此味無人領。
睡起遣懷
作者：陸游
朝代：宋

百事不能能荷鋤，不鋤菜畦鋤芋區。
身存那用十年相，陂壞且爲凶歲儲。
百事不學學作詩，不作白紵作竹枝。
黄陵廟前風浪惡，青衣渡口行人悲。
老病閉門常憒憒，芋不復鋤詩亦廢。
客來剝啄喚不譍，一味人間占閑退。
今朝一日三倒床，歎息春晝如年長。
摩挲困睫喜湯熟，小瓶自拆山茶香。
睡鄉
作者：陸游
朝代：宋

有酒君勿啜，入腸作戈矛。
有書君勿觀，到眼生君愁。
不如睡鄉去，萬事風馬牛。
郊墟無來客，風雨送暮秋。
苔甃蟲唧唧，霜林葉颼颼。
是時一枕睡，不博萬戸侯。
斗帳裁青氊，重衾擁黄紬。
蕐山希夷翁，千載可與逰。
督下麥雨中夜歸
作者：陸游
朝代：宋

細雨闇村墟，青烟濕廬舍。
兩兩犢竝行，陣陣鴉續下。
紅稠水際蓼，黄落屋邊柘。
力作不知勞，歸路忽已夜。
犬吠闖籬隙，燈光出門罅。
豈惟露沾衣，乃有泥沒胯。
誰憐甫里翁，白首學耕稼。
未言得一飽，此段已可畫。
瞿唐行
作者：陸游
朝代：宋

四月欲盡五月來，峽中水漲何雄哉。
浪花高飛暑路雪，灘石怒轉晴天雷。
千艘萬舸不敢過，篙工柂師心膽破。
人人陰拱待勢衰，誰敢輕行犯奇禍。
一朝時去不自由，山腹空有沙痕留。
君不見陸子歲暮來夔州，瞿唐峽水平如油。
短景
作者：陸游
朝代：宋

短景迫窮冬，日月如鳥過。
衡門窘風雨，衰病不可那。
疏疏屋茅漏，獵獵窗紙破。
鼠豪冒燈出，人倦掩屏臥。
中都舊朋儕，零落今幾箇。
弄筆欲遣愁，孤吟誰與和。
短歌示諸稚
作者：陸游
朝代：宋

流年去不還，老狀來無那。
雖甚顔原貧，尚勝夷齊餓。
再歸又六年，疲馬欣解馱。
姑幸箠轡空，敢復希豆莝。
好山懶出遊，敗屋得偃卧。
饑能儲粟盎，病亦有藥裹。
酒蟻溢皤罌，茗雪落小䃺。
香火失惰偷，編簡謹程課。
豈惟洗幻妄，亦以起衰懦。
向來名宦事，回首如棄唾。
義理開諸孫，閔閔待其大。
賢愚未易知，尚冀得一个。
如其盡爲農，亦未可吊賀。
歸耕豈不佳，努力求寡過。
短歌行
作者：陸游
朝代：宋

上樽不解散牢愁，靈藥安能扶死病。
千鈞强弩無自射虛空，六出奇計終難逃定命。
人生斯世無別巧，要在遇物心不競。
憂忘寢食怒裂眥，孰若憑高寄孤詠。
炎天一葛冬一裘，藜羹飯糗勿豫謀。
耳邊閑事有何極，正可付之風馬牛。
短歌行
作者：陸游
朝代：宋

冠一免不可以復冠，門一杜不可以復開。
山林兀兀但俟死，臺省衮衮吁可哀。
巨材倒壑亦已矣，萬牛欲挽真難哉。
阿房銅人其重各千石，回首變化爲風埃。
吾曹浮脆不自悟，乃欲冠劍常崔嵬。
勸君飲勿用杯酌，但當手提北斗魁。
挹乾東海見蓬萊，安用俯首爲低摧。
短歌行
作者：陸游
朝代：宋

富貴得意如登天，自計一跌理不全。
晝食忘味夜費眠，渠過一日如一年。
春蠶得衣耕得食，農功初成各休息。
賣酒壚邊紛鼓笛，我過一年如一日。
二者求兼勢安可，與我周旋寧作我。
春城桃李豈不妍，雪澗未妨松磊砢。
人生禍福難遽論，廟犧烏得爲孤豚。
君不見獵徒父子牽黄犬，歲歲秋風下蔡門。
短歌行
作者：陸游
朝代：宋

百年鼎鼎世共悲，晨鐘暮鼓無休時。
碧桃紅杏易零落，翠眉玉頰多别離。
涉江采菱風敗意，登樓待月雲爲祟。
功名常畏謗讒興，冨貴毎同衰病至。
人生可嘆十八九，自古危機無妙手。
正令插翮上青雲，不如得錢即沽酒。
短篷
作者：陸游
朝代：宋

射的山前繫短篷，快如魚鳥出池籠。
試臨清鏡枯顱茁，不待丹砂兩頰紅。
逐妄百年真自苦，造微一日有餘功。
不須更說岷峨約，已覺蓬壺在眼中。
石堰村
作者：陸游
朝代：宋

木落山不蔽，水縮洲自獻。
寒日晚更明，村巷曲折見。
小婦鳴機杼，童子陳筆硯。
農家雖苦貧，終勝異鄉縣。
君看宦遊子，豈無墳墓戀。
生死在故鄉，切勿慕乘傳。
石帆夏日二首·其一
作者：陸游
朝代：宋

石帆山下雨冥冥，閑岸紗巾憩草亭。
單複篝衣時脫著，甜酸園果半黄青。
鰥魚無隊依蒲藻，病鶴長鳴鎩翅翎。
自笑若爲消永日，異書新錄相牛經。
石帆夏日二首·其二
作者：陸游
朝代：宋

短棹飄然信所之，茶園漁市到無時。
風從蘋末蕭蕭起，月過花陰故故遲。
蓴菜煮羹吳舊俗，竹枝度曲楚遺辭。
頗聞項里楊梅熟，鄰曲相招莫後期。
石帆山下
作者：陸游
朝代：宋

久矣移家住鹿門，偶然信脚到桃源。
尚嫌名挂東林社，那問塵生北海樽。
才盡極知詩草草，睡多常覺氣昏昏。
舊聞福地多靈藥，安得高人與細論。
石帆山下作
作者：陸游
朝代：宋

石帆山下古苔磯，回首人間萬事非。
能飲上池何患死，不營尺宅欲安歸。
寒龜瑟縮搘床老，倦鶴翩躚带箭飛。
堪笑年來殊省事，就憑樵女綻春衣。
石洞餉酒
作者：陸游
朝代：宋

忘憂自古無上筞，欲飲家貧酒杯迮。
今朝鵲喜報遠餉，未坼赤泥先動色。
魚長三尺催膾玉，巨蟹兩螯仍斫雪。
勿言地僻少過從，清風明月俱吾客。
驅除二豎走三彭，零落眼花生耳熱。
陶然酣卧聴松聲，愧爾公卿足憂責。
石門
作者：陸游
朝代：宋

昔讀康樂詩，夢到石門山。
中有醉道士，倒珮落其冠。
來游一一是，嵌岩如屋寬。
噴薄三百尺，萬珠落珊珊。
峭壁天削成，磐石容投竿。
摩挲蒼蘚字，喟發千載嘆。
老洪夢中舊，兩臉依然丹。
語我君小留，山瓢勿嫌酸。
澗果四時有，收拾苦不難。
旋炊胡麻飯，薦以枸杞槃。
手摘石上茶，風爐煮甘寒。
擾擾塵土中，未易得此歡。
濯足山下潭，戲驚蛟龍蟠。
醉面索吹醒，坐待風雷翻。
石首縣雨中繫舟戲作短歌
作者：陸游
朝代：宋

庚寅去吳西適楚，秋晚孤舟泊江渚。
荒林月黑虎欲行，古道人稀鬼相語。
鬼語亦如人語悲，楚國繁華非昔時。
章華臺前小家住，茆屋雨漏秋風吹。
悲哉秦人真虎狼，欺侮六國囚侯王。
亦知興廢古來有，但恨不見秦先亡。
開窗酹汝一杯酒，等爲亡國秦更醜。
驪山冢破已千年，至今過者無傷憐。
砭愚
作者：陸游
朝代：宋

儲藥如丘壟，人愚未易醫。
信書安用盡，見事可憐遲。
錯自彈冠日，憂從識字時。
今朝北窗卧，句句味陶詩。
破屋嘆
作者：陸游
朝代：宋

我年四十時，築舍受一廛。
歲月不貸人，殆將五十年。
初非楩柟材，既久理豈全。
慘淡窘風雨，亦復補破穿。
竹椽與繩樞，豈敢求牢堅。
今朝忽自顧，衰疾方沉綿。
不知此殘軀，與屋誰先顛。
粥藥幸粗給，兒稚滿目前。
斂藏雖甚薄，猶勝死道邊。
一笑推枕起，無酒亦陶然。
硯湖
作者：陸游
朝代：宋

群山環一湖，湖水緑溶漾。
微風掠窗過，亦解生細浪。
餘流浸翠麓，倒影寫青嶂。
自然出天工，豈復煩巧匠。
病夫屏杯酌，不遣運酒舫。
時時挹清泚，筆墨助豪宕。
帖成龍蛇走，詩出雷雨壮。
從今几硯旁，一掃蟾蜍樣。
碌碌
作者：陸游
朝代：宋

碌碌初何取，悠悠信所之。
安貧無鬼笑，守道有天知。
暑服黄縑製，晨餐赤米炊。
今朝潦水退，村路得遨嬉。
碧海行
作者：陸游
朝代：宋

碧海如鏡天無雲，衆真東謁青童君。
九奏鏗鏘洞庭樂，八角森茫龍漢文。
共傳上帝新有詔，蚩尤下統旄頭軍。
徑持河洛還聖主，更度邊徼清塵氛。
藝祖騎龍在帝左，世上但策雲臺勲。
磨衲道衣
作者：陸游
朝代：宋

久脫朝衣學道裝，溪雲野鶴作身章。
何時九轉丹砂熟，却插金貂侍紫皇。
示二子
作者：陸游
朝代：宋

豈不懷榮畏友朋，一生凜凜蹈春冰。
任真雖笑拘邊幅，達節寧容出準繩。
自喜殘年如白傅，更憐諸子慕崔丞。
耄期尚有江湖興，頑健人言見未曾。
示元敏
作者：陸游
朝代：宋

學問參千古，工夫始一經。
寧論綬若若，且喜佩青青。
汝業方當進，吾言要細聽。
仍須知稼穡，勉爲國添丁。
示元敏
作者：陸游
朝代：宋

學貴身行道，儒當世守經。
心心慕繩檢，字字講聲形。
吾已鬢眉白，汝方衿佩青。
良時不可失，苦語直須聽。
示元用
作者：陸游
朝代：宋

德孫學語已驚人，悶裏時時一笑新。
老子已應如櫪驥，此郎端恐是天麟。
會看神授如椽筆，莫改家傳折角巾。
汝叔不癡當愛汝，夜窗燈火勉相親。
示元禮
作者：陸游
朝代：宋

燕居侍立出扶行，見汝成童我眼明。
但使鄉閭稱善士，布衣未必愧公卿。
示兒
作者：陸游
朝代：宋

得道如良賈，深藏要若無。
冶金寧輒躍，韞玉忌輕沽。
儒術今方裂，吾家學本孤。
汝曹能念此，努力共枝梧。
示兒
作者：陸游
朝代：宋

文能換骨餘無法，學但窮源自不疑。
齒豁頭童方悟此，乃翁見事可憐遲。
示兒
作者：陸游
朝代：宋

斥逐襆被歸，招喚振衣起。
此是鄙夫事，學者那得爾。
前年還東時，指心誓江水。
亦知食不足，但有餓而死。
小兒教汝書，不用日十紙。
字字講聲形，仍要身踐履。
果能稱善人，便可老鄉里。
勿言五鼎養，肉食吾所鄙。
示兒
作者：陸游
朝代：宋

死去元知萬事空，但悲不見九州同。
王師北定中原日，家祭無忘告乃翁。
示兒
作者：陸游
朝代：宋

聞義貴能徙，見賢思與齊。
食嘗甘脫粟，起不待鳴雞。
蕭索園官菜，酸寒太學齏。
時時語兒子，未用厭鉏犁。
示兒
作者：陸游
朝代：宋

舍東已種百本桑，舍西仍築百步塘。
早茶采盡晚茶出，小麥方秀大麥黄。
老夫一飽手捫腹，不復舉首號蒼蒼。
讀書習氣掃未盡，燈前簡牘紛朱黄。
吾兒從旁論治亂，每使老子喜欲狂。
不須飲酒徑自醉，取書相和聲琅琅。
人生百病有已時，獨有書癖不可醫。
願兒力耕足衣食，讀書萬卷真何益。
示兒子
作者：陸游
朝代：宋

父子扶攜返故鄉，欣然擊壤詠陶唐。
墓前自誓寜非隘，澤畔行吟未免狂。
雨潤北窗看洗竹，霜清南陌課剶桑。
秋毫何者非君賜，回首修門敢遽忘。
示兒子
作者：陸游
朝代：宋

祿食無功我自知，汝曹何以報明時。
爲農爲士亦奚異，事國事親惟不欺。
道在六經寧有盡，躬耕百畝可無饑。
最親切處今相付，熟讀周公七月詩。
示兒孫輩
作者：陸游
朝代：宋

昔忝諸生後，初非一世豪。
但希鄉有秩，敢望郡功曹。
斂版寧爲辱，扶犁亦足高。
兒孫勿妄想，底處不徒勞。
示兒輩
作者：陸游
朝代：宋

窮居懷抱久無歡，猶頼吾兒得少寬。
謹視鷄豚供老疾，力營薪炭備春寒。
舊書綴緝編無絕，小甕調停味不酸。
坐使乃翁無一事，高眠常到日三竿。
示友
作者：陸游
朝代：宋

道向虛中得，文從實處工。
凌空一鶚上，赴海百川東。
氣骨真當勉，規模不必同。
人生易衰老，君等勿匆匆。
示友
作者：陸游
朝代：宋

黄卷青燈自幼童，長年頗亦有新功。
尚嘲孟顗遲成佛，那計辛毗不作公。
學問更當窮廣大，友朋誰與共磨礱。
諸君果未捐衰老，鄙語人當致一通。
示子孫
作者：陸游
朝代：宋

累葉爲儒業不隳，定知賢傑有生時。
學須造次常於是，道豈須臾或可離。
我老已無明日計，心存猶惜寸陰移。
巍巍夫子雖天縱，禮樂官名盡有師。
示子孫
作者：陸游
朝代：宋

茆屋惟須補漏穿，家人衣食亦隨緣。
豈容一事相關白，已過傳家十二年。
示子孫二首·其一
作者：陸游
朝代：宋

爲貧出仕退爲農，二百年來世世同。
富貴苟求終近禍，汝曹切勿墜家風。
示子孫二首·其二
作者：陸游
朝代：宋

吾家世守農桑業，一挂朝衣即力耕。
汝但從師勤學問，不須念我叱牛聲。
示子聿
作者：陸游
朝代：宋

儒林早歲竊虛名，白首何曾負短檠。
堪嘆一衰今至此，夢回聞汝讀書聲。
示子聿
作者：陸游
朝代：宋

古學尊皇極，淫辭斥異端。
人才如爾少，老健及吾難。
身退桑榆暖，家貧菽水歡。
人生粗足耳，衣食不須寬。
示子聿
作者：陸游
朝代：宋

我鑽故紙似癡蠅，汝復孳孳不少懲。
父子更兼師友分，夜深常共短檠燈。
示子聿
作者：陸游
朝代：宋

故山誰伴隱茅茨，幸有吾家大耳兒。
雨暗小窗分夜課，雪迷長鑱共朝饑。
名場未捷寧妨學，史限雖嚴不廢詩。
我死汝應傳鉢袋，勉持愚直報明時。
示子虡
作者：陸游
朝代：宋

好學承家夙所奇，蠹編殘簡共娛嬉。
一婚倘畢吾無累，三釜雖微汝有期。
聿弟元知是難弟，德兒稍長豈常兒。
要令舟過三山者，弦誦常聞夜艾時。
示子遹
作者：陸游
朝代：宋

吾家太傅後，衿佩盛青青。
我忝殿諸老，汝能通一經。
學先嚴詁訓，書要講聲形。
夙夜常相勉，諸孫待典刑。
示子遹
作者：陸游
朝代：宋

家貧不學儉，物理有固然。
要是善用短，足以終其年。
我家稽山下，稟賦良奇偏。
敢言中人産，日或無炊烟。
有兒更耐窮，伴翁理遺編。
短檠幸能繼，竟夜可忘眠。
示子遹
作者：陸游
朝代：宋

我初學詩日，但欲工藻繪。
中年始少悟，漸若窺宏大。
怪奇亦間出，如石漱湍瀨。
數仞李杜牆，常恨欠領會。
元白纔倚門，溫李真自鄶。
正令筆扛鼎，亦未造三昧。
詩爲六藝一，豈用資狡獪。
汝果欲學詩，工夫在詩外。
示子遹
作者：陸游
朝代：宋

敢恨吾生後聖賢，六經雖缺尚成編。
本來堯舜身親見，孰謂丘軻道不傳。
妙理豈求逢掖外，淳風寧在結繩前。
此身未死還堪勉，更伴吾兒學數年。
示子遹
作者：陸游
朝代：宋

翁老兒窮不自支，此心幸與古人期。
勞兼薪水奴初去，典到琴書事可知。
藥杵無聲工忍病，米囷可掃耻言饑。
餘年有幾須相守，萬里烟霄付異時。
示客
作者：陸游
朝代：宋

一點昏燈兩部蛙，客來相對半甌茶。
典衣未贖身饒蝨，治米無工飯有沙。
每爲采菱浮野艇，時因賣藥宿山家。
青鞋到處堪乘興，不獨雲門與若耶。
示客
作者：陸游
朝代：宋

世間可笑走踆踆，誤認虛空作汝身。
已覓餘名潤枯骨，更謀厚積遺何人。
風旛畢竟非心境，瓦礫何妨是道真。
新藕出泥瓜上市，爲君一醉墮紗巾。
示客
作者：陸游
朝代：宋

久泛烟波不問津，騰騰且復養吾真。
每持杯酒呼江月，殊勝征衣化路塵。
半枕何人遊蟻垤，立談爲汝脫狐身。
挂帆莫恨瀟湘遠，是處相逢一笑新。
示客
作者：陸游
朝代：宋

十年奔走每思歸，剩喜湖邊晝掩扉。
社燕免教嘲作客，海鷗曾是信忘機。
暉暉晚日收新稻，漠漠新寒試夾衣。
留客盤飱君勿笑，一畦蔬甲摘初稀。
示客
作者：陸游
朝代：宋

枳縛藩籬荆作門，蕭條何以致諸君。
歸休正得求吾志，老病猶能誦所聞。
紫蟹迎霜徑盈尺，白魚脫水重兼斤。
一杯瀲灧無辭醉，秋稼登場合策勳。
示客
作者：陸游
朝代：宋

桑柘成陰百草香，繅車聲裏午風凉。
客來莫說人間事，且共山林夏日長。
示小廝二首·其一
作者：陸游
朝代：宋

偷閑打睡汝何尤，罵詈榜笞我所羞。
但搢一鞭隨小蹇，不妨村路共閑遊。
示小廝二首·其二
作者：陸游
朝代：宋

晨興略整案頭書，十日庭中始掃除。
未免丁寧惟一事，臨池莫釣放生魚。
示村醫
作者：陸游
朝代：宋

玉函肘後了無功，每寓奇方嘯傲中。
衫袖玩橙清鼻觀，枕囊貯菊愈頭風。
新詩吟罷愁如洗，好景逢來病欲空。
却羨龍鍾布裘客，埭西賣藥到村東。
示福孫并示喜曾
作者：陸游
朝代：宋

北商久不通，梨棗罕登盤。
山舍惟有橘，瑣細如彈丸。
此外則柿栗，收拾猿鳥殘。
雖無龐翁話，兒孫亦團欒。
今歲雨雪晚，歲暮始大寒。
二稚乃可憐，不訴衣襦單。
地爐有微火，誦書到更闌。
我老多感慨，頼汝差自寬。
示諸孫
作者：陸游
朝代：宋

蝸舍鶉衣老可哀，衰顔時爲汝曹開。
朱門莫羨煮羊脚，糲食且安羹芋魁。
家塾讀書須十紙，山園上樹莫千回。
但令學業無中絕，秀出安知有後來。
示鄰曲
作者：陸游
朝代：宋

北陌東阡好弟兄，耄年幸復主齊盟。
同嘗春韭秋菘味，共聽朝猿夜鶴聲。
百世不忘耕稼業，一壺時敘里閭情。
諸孫識字吾真足，安用鵬摶九萬程。
示鄰里
作者：陸游
朝代：宋

古學陵夷失本原，讀書萬卷誤元元。
從今相勉躬行處，士庶人章數十言。
社前一夕未昏輒寢中夜乃得寐
作者：陸游
朝代：宋

祠事當行懼不任，未昏強卧擁孤衾。
三更自笑元無睡，萬事從來忌有心。
簷角河傾秋耿耿，床頭蟲語夜愔愔。
若耶溪上蘋花老，倦枕何人聽越吟。
社日
作者：陸游
朝代：宋

坎坎迎神鼓，兒童喜欲顛。
放翁無社酒，閉戶課殘編。
社日
作者：陸游
朝代：宋

百穀登場酒滿巵，神林簫鼓晚清悲。
蟬依疏柳長言處，燕委空巢大去時。
幼學已忘那用忌，微聾自樂不須醫。
傷心故里雞豚集，父老逢迎正見思。
社日小飲
作者：陸游
朝代：宋

人生當惜老年時，醉插山花壓帽欹。
世事恰如風過耳，微聾自好不須治。
社日小飲
作者：陸游
朝代：宋

社日西風吹角巾，一尊彊醉汝江濱。
杏梁燕子還堪恨，歸去匆匆不報人。
社日小飲二首·其一
作者：陸游
朝代：宋

催花初過社公雨，對酒喜烹溪友魚。
儘道亂山窮絕處，年華未覺異吾廬。
社日小飲二首·其二
作者：陸游
朝代：宋

社雨霏霏濕杏花，農家分喜到州家。
蒼鵝戲處塘初滿，黄犢歸時日欲斜。
社飲
作者：陸游
朝代：宋

世上升沉一轆轤，古來成敗幾樗蒱。
試看大醉稱賢相，始信常醒是鄙夫。
起舞非無垂白伴，暮歸仍有髧髦扶。
即今不乏丹青手，誰畫三山社飲圖。
社飲
作者：陸游
朝代：宋

東作初占嗣歲宜，蠶官又近乞靈時。
傾家釀酒無遺力，倒社迎神盡及期。
先醉後醒驚老憊，路長足蹇嘆歸遲。
西村漸過新塘近，宿鳥歸飛已滿枝。
祈雨二首·其一
作者：陸游
朝代：宋

折腰爲米顔常靦，負耒躬耕意自甘。
積谷千牛多骨相，年年禱雨到雲庵。
祈雨二首·其二
作者：陸游
朝代：宋

至德無私不我欺，精祈未效莫輕疑。
但令葵藿勤傾向，會有風雲感會時。
神君歌
作者：陸游
朝代：宋

泰山可爲礪，東海可揚塵。
惟有壯士志，死生要一伸。
我夢神君自天下，威儀奕奕難具陳。
飛龍駕車不用馬，訶前殿後皆鬼神。
奇形詭狀密如魚鱗，𧥄𧥄齾齾爭扶車輪。
黑纛白旄其來無垠，黄霧紫氛合散輪囷。
考録魑魅號呼吟呻，約束蛟螭夭矯服馴。
後車百兩載美人，巾褠鮮麗工笑顰。
金尊翠杓溢芳醇，琵琶箜篌飾怪珍。
世間局促常悲辛，神君歡樂千萬春。
嗚呼生不封侯死廟食，丈夫豈得抱志長黙黙。
神山歌
作者：陸游
朝代：宋

吾聞海中五神山，其根戴以十五鼇。
一朝六鼇被釣去，岱輿貟嶠沉洪濤。
尚餘三山巋然在，當時不沒爭秋毫。
如何蓬萊又已淺，忽見平地生藜蒿。
伏羲迨今幾萬歲，世事如火煎油膏。
娶妻不敢待翁命，治水無暇憐兒號。
避讒奔楚僅得免，歴聘返魯終不遭。
老聃關尹亦又死，人實危脆無堅牢。
有口惟可飲醇醪，有手惟可持霜螯。
勿令他人復笑汝，後有萬世來滔滔。
祠祿滿不敢復請作口號三首·其一
作者：陸游
朝代：宋

今年高謝武夷君，飯豆羹藜亦所欣。
參透莊生齊物論，掃空韓子送窮文。
心如脫阱奔林鹿，迹似還山不雨雲。
猶幸此身强健在，鄉鄰爭看布襦裙。
祠祿滿不敢復請作口號三首·其三
作者：陸游
朝代：宋

白首還山不自存，天書四降海邊村。
慚非故將前侯比，誤辱優賢養老恩。
龜壽自應能食氣，鶴歸那得更乘軒。
從今再草公車奏，惟有挂冠神武門。
祠祿滿不敢復請作口號三首·其二
作者：陸游
朝代：宋

祠庭八載竊榮名，一飽心知合自營。
牘後落銜便手倦，月頭鎸俸喜身輕。
弊衣不補惟頻結，濁酒難謀且細傾。
賴有東皋堪肆力，比鄰相喚事冬耕。
祭竈與鄰曲散福
作者：陸游
朝代：宋

已幸懸車示子孫，正須祭竈請比鄰。
歲時風俗相傳久，賓主歡娛一笑新。
雪鬢坐深知敬老，瓦盆酌滿不羞貧。
問君此夕茅簷底，何似原頭樂社神。
禪室
作者：陸游
朝代：宋

早誇劇飲無勍敵，晚覺安禪有宿因。
赫赫心光誰障礙，緜緜鼻息自輕勻。
蒲龕紙帳藏身穏，香椀燈籠作夢新。
勿爲霜寒憶溫暖，少林立雪彼何人。
禹寺
作者：陸游
朝代：宋

暮春之初光景奇，湖平山遠最宜詩。
尚餘一恨無人會，不見蟬聲滿寺時。
禹寺
作者：陸游
朝代：宋

禹寺荒殘鐘鼓在，我來又見物華新。
紹興年上曾題壁，觀者多疑是古人。
禹祠
作者：陸游
朝代：宋

我昔下三峽，南賔繫歸艫。
渡江謁神禹，拜手薦爼壺。
壽藤枝如虬，巨柏腹若刳。
門庭雖日荒，殿寢猶枝梧。
巴俗喜禱祠，解牛舞群巫。
巍巍黻冕古，食與夷鬼俱。
聖度固兼容，臣憤獨不攄。
還鄉瞻廟貌，嬴政久已除。
嶽牧儼如生，想像聞都俞。
廓清雖可喜，欲退復躊躇。
念昔平水土，棋布畫九區。
豈知千歲後，戎羯居中都。
老虜失大刑，今復得其雛。
直令挽天河，未濯腥膻汙。
夷鬼細事耳，披攘直須臾。
天下讎不復，大耻何時祛。
蚩蚩謂固然，此責在吾徒。
揮涕霑庭草，誰憐小臣愚。
禹祠
作者：陸游
朝代：宋

祠宇嵯峨接寶坊，扁舟又繫畫橋傍。
豉添滿筯蓴絲紫，蜜漬堆盤粉餌香。
團扇賣時春漸晚，夾衣換後日初長。
故人零落今何在，空吊頹垣墨數行。
禹跡寺南有沈氏小園四十年前嘗題小闋壁間偶復一到而園已易主刻小闋于石讀之悵然
作者：陸游
朝代：宋

楓葉初丹槲葉黄，河陽愁鬢怯新霜。
林亭感舊空回首，泉路憑誰說斷腸。
壊壁醉題塵漠漠，斷雲幽夢事茫茫。
年來妄念消除盡，回向禪龕一炷香。
禽聲
作者：陸游
朝代：宋

布穀布穀天未明，架犁架犁人起耕。
宦途不似農家樂，東作西成過此生。
禽言四首·其一
作者：陸游
朝代：宋

架犁架犁，南村北村雨凄凄。
夜起飯牛鷄未啼，日暮矻矻行千畦。
沒足勿恨一尺泥，西成收薄汝噬臍。
禽言四首·其三
作者：陸游
朝代：宋

老翁老尚健，打麥持作飯。
終歲隴畝間，勞苦孰敢怨。
人生爲農最可願，得飽正如持左券。
碓舂樵爨小甑香，豈不勝汝耗太倉。
禽言四首·其二
作者：陸游
朝代：宋

拔筍拔筍，入箐不辭風雨窘。
養成會見高拂雲，取供口腹初不忍。
獨持兩把慰倚門，慈顔一笑如春溫。
禽言四首·其四
作者：陸游
朝代：宋

堂前捉績子，力作忘朝餐。
鵝黄雪白相照耀，插茅作簇高如山。
蠢女採桑至煮繭，何暇膏沐梳髻鬟。
繅成蜀錦與楚縠，舞妹纏頭不論束。
秋來瘦甚而益健戲作
作者：陸游
朝代：宋

莫笑形羸不自支，清虛正與老人宜。
矛頭淅米誰能食，甑裏生塵却自奇。
獨釣又逢秋晚後，安眠常到日高時。
邇來久雨牆垣壞，砟竹東岡自作籬。
秋來益覺頑健時一出遊意中甚適雜賦五字十首·其一
作者：陸游
朝代：宋

旬日雨頻作，一年秋又殘。
光陰不少貸，懷抱若爲寬。
小甕聊尋醉，疏砧已戒寒。
定知清夜夢，又過石闌干。
秋來益覺頑健時一出遊意中甚適雜賦五字十首·其一〇
作者：陸游
朝代：宋

斯世本無事，古人誰與歸。
屏除閑麈尾，收拾舊蓑衣。
浩浩觀空劫，拳拳訟昨非。
雲開天萬里，遼鶴正孤飛。
秋來益覺頑健時一出遊意中甚適雜賦五字十首·其七
作者：陸游
朝代：宋

窮阨非由命，從來作計疏。
妄營資鬼笑，多愛奪狐書。
何事能陶寫，惟當盡破除。
霜晴宜著屐，不敢笑無馿。
秋來益覺頑健時一出遊意中甚適雜賦五字十首·其三
作者：陸游
朝代：宋

原野無閑土，鄉閭有老人。
疾平行已健，秋晚醉差頻。
啄黍黄鷄嫩，迎霜紫蟹新。
百年元任運，一笑却關身。
秋來益覺頑健時一出遊意中甚適雜賦五字十首·其九
作者：陸游
朝代：宋

萬古無窮夢，餘年欲散雲。
身雖迫衰謝，學未廢鉏耘。
開卷多新得，逢人有舊聞。
伏生雖九十，猶冀與斯文。
秋來益覺頑健時一出遊意中甚適雜賦五字十首·其二
作者：陸游
朝代：宋

何許是吾廬，南臨古鏡湖。
園林垂橘柚，門巷落楸梧。
床穩龜無息，巢新鶴有雛。
鄰翁殊耐久，有酒即相呼。
秋來益覺頑健時一出遊意中甚適雜賦五字十首·其五
作者：陸游
朝代：宋

輕裝兩衣笈，假寢一胡床。
喚渡江樓下，逢僧縣驛傍。
橫林生夕靄，孤蝶弄秋光。
老慣人間事，無詩寄斷腸。
秋來益覺頑健時一出遊意中甚適雜賦五字十首·其八
作者：陸游
朝代：宋

寓世年雖往，安心疾已平。
每思丹竈冷，宜覺世緣輕。
布被鷄催曉，蓬窗鵲噪晴。
呼兒凈洗硯，書帖寄青城。
秋來益覺頑健時一出遊意中甚適雜賦五字十首·其六
作者：陸游
朝代：宋

渡水得魚舍，乞漿敲竹扉。
地偏花带恨，林暖鳥忘歸。
獨往非違世，幽居自息機。
晚來清興極，更喜雨霏霏。
秋來益覺頑健時一出遊意中甚適雜賦五字十首·其四
作者：陸游
朝代：宋

藿食筋骸憊，林廬歲月侵。
道窮思故友，力盡悔初心。
浩浩天知我，悠悠後視今。
飄零君勿嘆，古瑟有遺音。
秋來苦貧戲作
作者：陸游
朝代：宋

閉門高卧養吾真，說著生涯笑倒人。
奴閔囊空辭雇直，婢愁爨冷拾炊薪。
羹能有糝猶爲泰，地到無錐始是貧。
一飯不妨支一日，讀書常愧聒比鄰。
秋光
作者：陸游
朝代：宋

小圃秋光潑眼來，老人憑几興悠哉。
翩翩蝴蝶成雙過，兩兩蜀葵相背開。
雨足疏籬引荒蔓，人稀幽徑長新苔。
貧家竈冷炊烟晚，待得鄰翁賣藥回。
秋光
作者：陸游
朝代：宋

年年最愛秋光好，病起逢秋合賦詩。
樷菊漸黄人醉後，孤燈初暗雨来時。
舊書細讀猶多味，老態相尋似有期。
早信爲農勝覓禄，一生虚作虎頭癡。
秋冬之交雜賦六首·其一
作者：陸游
朝代：宋

蓬戶終年閉，靈臺一事無。
貧猶能自活，衰未藉人扶。
兒學無歆異，孫啼有啟呱。
東鄰麴道士，折簡也能呼。
秋冬之交雜賦六首·其三
作者：陸游
朝代：宋

避俗嫌林淺，安貧覺屋寬。
地爐燒葑火，土榻藉蒲團。
稚子誇藜糝，高僧輟芋殘。
霜寒固難出，不怕笑蹣跚。
秋冬之交雜賦六首·其二
作者：陸游
朝代：宋

霽日收殘靄，微霜作早寒。
桐凋無宿葉，水退出新灘。
室小纔容膝，門低每觸冠。
平生只此是，何物動憂端。
秋冬之交雜賦六首·其五
作者：陸游
朝代：宋

霧雨林塘晚，風霜聚落寒。
衣冠存簡朴，農圃備艱難。
舂簸蕎供餌，蒸炊豆作團。
此心如古井，無地起濤瀾。
秋冬之交雜賦六首·其六
作者：陸游
朝代：宋

碓舍臨寒水，漁舟弄夕霏。
烏將九子過，雉挾兩雌飛。
浮世萍無蒂，流年弩發機。
常思南鄭日，縣驛跨騾歸。
秋冬之交雜賦六首·其四
作者：陸游
朝代：宋

嶺下晨炊黍，津頭暮繫船。
寒潮吞別浦，老木慘蒼烟。
市徙新山步，耕侵古廟壖。
閑人不蓄幘，散髮醉江天。
秋分後頓凄冷有感
作者：陸游
朝代：宋

今年秋氣早，木落不待黄。
蟋蟀當在宇，遽已近我床。
况我老當逝，且復小彷徉。
豈無一樽酒，亦有書在傍。
飲酒讀古書，慨然想黄唐。
耄矣狂未除，誰能藥膏肓。
秋夕
作者：陸游
朝代：宋

承學雖云淺，初心敢自輕。
飄零爲祿仕，蹭蹬得詩名。
撫事悲長劍，懷人感短檠。
不堪秋雨夕，鼓角下高城。
秋夕
作者：陸游
朝代：宋

浴罷紗巾出草堂，一枝瘦杖倚桄榔。
蟬吟古柳聲相續，月入幽扉影正方。
頻約僧棋秋漸健，稍增書課夜初長。
亦知桑落宜篘酒，太息何時辦一觴。
秋夕
作者：陸游
朝代：宋

羈魂虚仗些詞招，病骨那禁積毁消。
亂葉打窗寒有信，昏燈照幔夢無聊。
棧邊老驥心空在，爨下殘桐尾半焦。
百感忽生推枕起，碧霄銀漢正迢迢。
秋夕
作者：陸游
朝代：宋

西山樵路隔重雲，溪水微風起縠紋。
暑退忽驚秋漸晚，夜長已與晝中分。
菰蔣入饌渾家喜，碪𥐭催寒並舍聞。
新作篝燈學僧樣，與兒同策讀書勳。
秋夕大風松聲甚壯戲作短歌
作者：陸游
朝代：宋

人生不自憐，坐受外物械。
榮華難把玩，俄頃皆變壞。
山棲亦何有，耳目差曠快。
秋郊多烈風，夜壑起松籟。
初聞尚蕭瑟，髣髴聽嚴瀨。
忽如倒巨浸，便欲翻大塊。
又疑楚漢戰，澒洞更勝敗。
不然六月雨，雷電奔百怪。
三更勢稍斂，鐵馬歸入塞。
孰能從吾遊，洗汝胸次隘。
秋夕排悶十韵
作者：陸游
朝代：宋

湖海雙歸棹，蓬蒿一病翁。
幽居天鏡北，別墅石帆東。
雲岫翩孤鶴，烟汀渺斷鴻。
一從生白髮，幾見落丹楓。
獨立中庭月，欹眠滿院蛩。
藜羹晨糝白，葑火夜爐紅。
物外緣雖薄，塵中念已空。
放魚從長者，累塔伴群童。
野寺觀冬懺，叢祠禱歲豐。
行歌與坐睡，處處現神通。
秋夕書事二首·其一
作者：陸游
朝代：宋

垂老雖堪嘆，爲謀亦未疏。
悶賒鄰巷酒，閑讀後身書。
大嚼寧須肉，徐行可當車。
秋來歡喜事，菽粟有新儲。
秋夕書事二首·其一
作者：陸游
朝代：宋

秋夕初多露，漁家半掩扉。
鵲飛山月出，犬吠市船歸。
影瘦悲形瘁，冠偏感髮稀。
眼中無宿士，老我欲疇依。
秋夕書事二首·其二
作者：陸游
朝代：宋

寂寂青楓岸，蕭蕭白版扉。
端居常懶動，偶出却忘歸。
時泰徵科簡，師還驛置稀。
江村日無事，烟火自相依。
秋夕書事二首·其二
作者：陸游
朝代：宋

點點秋燈晚，翻翻宿鳥還。
雨添羈枕睡，書伴小窗閑。
僧閣荒寒外，漁村縹緲間。
畫工今代少，誰爲寫家山。
秋夕虹橋舟中偶賦
作者：陸游
朝代：宋

解纜初離小市門，放篙衝破一谿雲。
露螢合散自成陣，水鳥飛鳴如覓群。
楓落荷疏秋漸老，河傾斗轉夜將分。
書生老負功名志，醉裏長歌強一欣。
秋夕露坐作
作者：陸游
朝代：宋

銀河半落露華清，南斗闌干北斗明。
冉冉方悲老將至，纖纖又嘆月初生。
酒床細滴香浮甕，衣杵相聞聲滿城。
萬卷讀書無用處，却將耕稼報昇平。
秋夜
作者：陸游
朝代：宋

倦叟投床早，昏燈落燼頻。
鵲翻驚缺月，犬吠逐行人。
未喪詩書業，猶存老病身。
菊花行可醉，作意插烏巾。
秋夜
作者：陸游
朝代：宋

大枕空床夢不成，草堂悄悄四無聲。
月明漸見天窗白，風起忽聞簷珮鳴。
客子未忘悲故里，老人無念到浮名。
江村歲歲先凉冷，且復尋盟向短檠。
秋夜
作者：陸游
朝代：宋

局促人間每鮮歡，秋來病骨愈酸寒。
夾衣尚典雁聲過，斷簡未收鷄唱殘。
退士鬢毛紛似雪，老臣心事炳如丹。
燈前握臂無交舊，聊喚清尊少自寬。
秋夜
作者：陸游
朝代：宋

岸幘蕭然病體輕，雨餘郊館已凉生。
微風掠面酒無力，明月滿窗眠不成。
葉底涓涓秋露滴，草根咽咽暗蛩鳴。
屏居未免傷孤寂，頼有鄰翁約耦耕。
秋夜
作者：陸游
朝代：宋

庭院蕭條夜氣清，卧聽宮漏下宮城。
旅懷生怕還鄉夢，留取殘燈伴雨聲。
秋夜
作者：陸游
朝代：宋

抱病齒髮非，閱世城市換。
朋儕冢纍纍，在者亦雲散。
窮居懶出戶，俯仰秋已半。
疏鐘到倦枕，微火耿幽幔。
平生疑著處，忽若河冰泮。
百年寓逆旅，萬事真既灌。
紛紛彼方寱，袖手不須喚。
蘿月忽滿窗，悠然付長嘆。
秋夜
作者：陸游
朝代：宋

清夜不成寐，出門還浩歌。
斷雲微翳月，薄露不傾荷。
絡緯知時早，梧桐奈汝何。
非關老懷惡，秋物感人多。
秋夜
作者：陸游
朝代：宋

湖海秋初到，房櫳夜轉幽。
露濃驚鶴夢，月冷伴蛩愁。
生計依微禄，年光墮遠遊。
嚴灘已在眼，早晚放孤舟。
秋夜
作者：陸游
朝代：宋

秋氣侵帷夢不成，一燈西壁翳還明。
風高露井無桐葉，雨急烟村有雁聲。
擊筑誰同燕市飲，賃舂方作會稽行。
從来自許知何等，堪嘆江湖白髮生。
秋夜
作者：陸游
朝代：宋

老病睡眠少，如斯秋夜何。
長庚未配月，織女已斜河。
莎徑蟲吟苦，柴門葉落多。
誰知窮甯戚，不作飯牛歌。
秋夜
作者：陸游
朝代：宋

老病龍鍾不入城，濁醪麤飯餞餘生。
未霜村舍秋先冷，無月江天夜自明。
出塞雖慚平賊手，下帷聊喜讀書聲。
山童睡熟青燈暗，自撥殘爐候藥鐺。
秋夜
作者：陸游
朝代：宋

老覺人間歲月遒，愔愔窗戶一燈幽。
讀書已廢虛長夜，護塞無期負盛秋。
病齒何堪食粱肉，殘軀惟念製衣裘。
重陽卧看登高侶，滿地茱萸只自愁。
秋夜
作者：陸游
朝代：宋

藥餌扶衰疾，琴書返故園。
陶公方止酒，樂令且清言。
烟鳥宿沙際，露螢明草根。
塵囂不到處，此意與誰論。
秋夜
作者：陸游
朝代：宋

高屐枯筇一老翁，燈前自笑髮如蓬。
泠泠月浸荒庭竹，淅淅風凋古井桐。
病思未蘇秋尚淺，醉魂初醒夜方中。
故人萬里無消息，便擬江頭問斷鴻。
秋夜二首·其一
作者：陸游
朝代：宋

燈欲殘時酒半消，斷砧疏雨共無憀。
老來萬事渾非昔，惟有詩情似灞橋。
秋夜二首·其一
作者：陸游
朝代：宋

秋色滿江干，江楓已半丹。
身閑詩簡淡，道勝夢輕安。
偃蹇憐腰折，清癯鄙面團。
何妨杵衣夜，又見歲將殘。
秋夜二首·其二
作者：陸游
朝代：宋

夜雨凄凉客思迷，聞砧却是夢回時。
人人解說悲秋事，不似詩人徹底知。
秋夜二首·其二
作者：陸游
朝代：宋

落葉鳴遥夜，啼螿送暮秋。
不知何許笛，故此作時愁。
青海三年戍，黄旗萬里侯。
何如石帆下，烟雨釣滄洲。
秋夜五鼓初起坐堂上至旦
作者：陸游
朝代：宋

蒸鬰不可過，開門星滿天。
身還倚藤杖，手自酌巖泉。
雞唱猶相續，鴉飛忽已翩。
事隨朝日出，佳思復茫然。
秋夜出門觀月
作者：陸游
朝代：宋

六十衰翁適得閑，一秋無事掩柴關。
雁来慘淡沙場外，月出蒼茫雲海間。
飲酒已衰猶愛客，著書初畢可藏山。
此生終羨漁家樂，小艇常衝夕靄還。
秋夜即事
作者：陸游
朝代：宋

鳥宿牛歸户欲扃，燈前老子影伶俜。
濕雲不散初聞雁，深竹微明尚有螢。
一卷舊書開蠧簡，半升濁酒倒餘瓶。
乘閑欲擬歸来作，小草斜行滿曲屏。
秋夜将曉出籬門迎涼有感二首·其一
作者：陸游
朝代：宋

迢迢天漢西南落，喔喔鄰雞一再鳴。
壯志病來銷欲盡，出門搔首愴平生。
秋夜将曉出籬門迎涼有感二首·其二
作者：陸游
朝代：宋

三萬里河東入海，五千仞嶽上摩天。
遺民泪盡胡塵裏，南望王師又一年。
秋夜思南鄭軍中
作者：陸游
朝代：宋

五丈原頭刁斗聲，秋風又到亞夫營。
昔如埋劍常思出，今作閑雲不計程。
盛事何由觀北伐，後人誰可繼西平。
眼昏不奈陳編得，挑盡殘燈不肯明。
秋夜感舊十二韵
作者：陸游
朝代：宋

冷螢綴蓬根，忽復照高樹。
年光逝不留，百感集遲暮。
往者秦蜀間，慷慨事征戍。
猿啼鬼迷店，馬噤飛石鋪。
危嶺高入雲，朽棧劣容步。
天近星宿大，江惡蛟鼉怒。
意氣頗自奇，性命那復顧。
最懷清渭上，衝雪夜掠渡。
封侯細事爾，所冀垂竹素。
兜鍪竟何成，豈獨儒冠誤。
當時妄校尉，旗纛今照路。
浩歌遂成章，聊慰老不遇。
秋夜感遇十首以孤村一犬吠殘月幾人行爲韵·其一
作者：陸游
朝代：宋

月生東山口，宿鳥驚相呼。
我起立蒼茫，怳在白玉壺。
饑鶻掠危巢，大魚躍平湖。
作意賦新詩，佳夕不可孤。
秋夜感遇十首以孤村一犬吠殘月幾人行爲韵·其一〇
作者：陸游
朝代：宋

唐虞治巍巍，洙泗道益明。
豈知秦漢後，佛老起縱橫。
詩書雖僅存，韶頀無遺聲。
書生幸有聞，未死猶力行。
秋夜感遇十首以孤村一犬吠殘月幾人行爲韵·其七
作者：陸游
朝代：宋

前年蒙趣召，渡江當六月。
顧慚衰病軀，觸熱朝行闕。
君恩雖屢下，恐懼乞骸骨。
飄然返柴荆，所愧已黔突。
秋夜感遇十首以孤村一犬吠殘月幾人行爲韵·其三
作者：陸游
朝代：宋

長康有三絕，吾獨得其一。
寓世八十年，一癡萬事畢。
世間所謂黠，正類褌中虱。
燂湯會有時，爲計誰得失。
秋夜感遇十首以孤村一犬吠殘月幾人行爲韵·其九
作者：陸游
朝代：宋

昔遇高皇帝，同朝多偉人。
哀哉逝不留，焄蒿返蒼旻。
存者纔一二，相望不得親。
秋風聞雁過，老泪霑衣巾。
秋夜感遇十首以孤村一犬吠殘月幾人行爲韵·其二
作者：陸游
朝代：宋

今日天氣佳，駕言適山村。
種枳作短籬，疊石成高垣。
牲酒賽秋社，簫鼓迎新婚。
所願在仕者，努力蘇元元。
秋夜感遇十首以孤村一犬吠殘月幾人行爲韵·其五
作者：陸游
朝代：宋

竭作朝筑陂，獨勞暮鉏菜。
草烟欄犢卧，船響籬犬吠。
殘年迫耄及，農事不敢廢。
兒曹强學餘，努力事舂磑。
秋夜感遇十首以孤村一犬吠殘月幾人行爲韵·其八
作者：陸游
朝代：宋

畏首復畏尾，吾身其餘幾。
雖云食不足，健决豈不偉。
蓬窗對親舊，情話來亹亹。
何以永今朝，沽酒刺圈豨。
秋夜感遇十首以孤村一犬吠殘月幾人行爲韵·其六
作者：陸游
朝代：宋

頒曆如昨日，俯仰芳歲殘。
蜩蚻方鳴秋，碪杵已戒寒。
書生賦予薄，何適不艱難。
粱肉固所美，食淡心始安。
秋夜感遇十首以孤村一犬吠殘月幾人行爲韵·其四
作者：陸游
朝代：宋

我夢遊異境，烏帽跨小蹇。
桑麻夾阡陌，山川曠何遠。
俗有太古風，蕭散到雞犬。
鐘鳴忽驚覺，所造恨猶淺。
秋夜懷吳中
作者：陸游
朝代：宋

秋夜挑燈讀楚辭，昔人句句不吾欺。
更堪臨水登山處，正是浮家泛宅時。
巴酒不能消客恨，蜀巫空解報歸期。
灞橋烟柳知何限，誰念行人寄一枝。
秋夜書感
作者：陸游
朝代：宋

闌干斗插酉，慘淡河絡角。
開歲財屬爾，草木忽摇落。
平生歷畏塗，赤手犯蛟鰐。
幸收垂盡日，歸卧一丘壑。
鄉鄰怪此老，骯髒尚如昨。
使無湖海寬，朝市何處著。
諸公方衮衮，一士要諤諤。
謀食古所羞，終身美藜藿。
秋夜書懷
作者：陸游
朝代：宋

斷香漠漠繞藤床，新月娟娟轉畫廊。
鄉遠每勞千里夢，雨慳未放九秋涼。
衰遲分作驥伏櫪，斂退敢求錐出囊。
剩喜今年有奇事，嚴遵灘下繫歸航。
秋夜有感
作者：陸游
朝代：宋

候蟲何唧唧，歲晚聲出壁。
不惟懶婦驚，感此白頭客。
壮年事征戍，萬里不得息。
揚颿凌秋濤，筞馬赴山驛。
日照蛟鼉涎，雪印豺虎迹。
誰知七尺軀，幸脫九死厄。
前年補畿郡，入對瞻玉色。
報恩無死所，再拜衰泪滴。
即今故山歸，愈嘆老境逼。
不眠中夜起，仰視星歴歴。
中原何時定，銅駞卧荆棘。
滅胡恨無人，有復不易識。
秋夜歌
作者：陸游
朝代：宋

書生白首無處著，病臥空齋夜蕭索。
茶鐺颼颼候湯熟，燈檠蓛蓛看燼落。
山童喚起已復倒，顧影自笑如孤鶴。
人言富貴墮駭機，一生窮愁正不惡。
架上故裘破見肘，床頭殘酒傾到脚。
問君何以鏖霜風，悠然臥聽山城角。
秋夜池上作
作者：陸游
朝代：宋

短髮颼颼病骨輕，臨池閑看露荷傾。
月明何與浮雲事，正向圓時故故生。
秋夜泊舟亭山下
作者：陸游
朝代：宋

逢水逢山到處留，可憐身世寄孤舟。
一汀蘋露漁村晚，十里荷花野店秋。
羽檄未聞傳塞外，金椎先報擊衙頭。
煌煌太白高千丈，那得功名取次休。
秋夜獨坐聞里中鼓吹聲
作者：陸游
朝代：宋

收盡浮雲見素娥，青天脈脈映明河。
時平里巷吹彈鬧，歲熟人家嫁娶多。
高會不知清夜永，散歸想見醉顔酡。
小窗燈火晶熒處，也有人賡七月歌。
秋夜獨過小橋觀月
作者：陸游
朝代：宋

湖上蕭蕭葉落頻，小橋東畔岸綸巾。
乍圓素月升寒璧，欲散微雲蹙細鱗。
有酒便應遺世事，得閑隨處勝官身。
笑談但恨朋遊少，安得幽人與卜鄰。
秋夜獨酌
作者：陸游
朝代：宋

壯志隨年減，羈愁與夜長。
月高寒暈淡，花坼露叢香。
仕畏讒銷骨，歸判酒腐腸。
青燈寫孤影，相勸盡餘觴。
秋夜獨醉戲題
作者：陸游
朝代：宋

敝袍羸馬遍天涯，恰似伶優著處家。
社甕嫩醅初泛蟻，寒缸殘燼自成花。
幽窗照影烏巾折，醉手題詩淡墨斜。
莫恨久爲峨下客，江湖歸去得雄誇。
秋夜登千峰榭待曉
作者：陸游
朝代：宋

萬里秋風夜艾時，剡川孤客不勝悲。
讀書眼暗定誰許，憂國涕零空自知。
欲墜高梧先策策，漸低北斗正離離。
倚闌不覺雞號曉，剪燭題詩寄所思。
秋夜示兒輩
作者：陸游
朝代：宋

吳下當時薄阿蒙，豈知垂老嘆途窮。
秋砧巷陌昏昏月，夜燭簾櫳裊裊風。
縮項鳊魚收晚釣，長腰粳米出新礱。
兒曹幸可團欒語，憂患如山一笑空。
秋夜紀懷三首·其一
作者：陸游
朝代：宋

缺月淡欲盡，老雞鳴苦遲。
聊爲待旦坐，不作感秋悲。
魯叟一王法，豳人七月詩。
平生經世志，老死欲誰期。
秋夜紀懷三首·其三
作者：陸游
朝代：宋

北斗垂莽蒼，明河浮太清。
風林一葉下，露草百蟲鳴。
病入新凉減，詩從半睡成。
還思散關路，炬火驛前迎。
秋夜紀懷三首·其二
作者：陸游
朝代：宋

瞿曇起西域，老氏奮中州。
談理一家說，蠹民千載憂。
橫流當有自，獨立豈相仇。
垂世詩書在，兒童勿外求。
秋夜聞蘭亭天章寺鐘
作者：陸游
朝代：宋

絕湖上蘭亭，不過一炊頃。
湖廢繚隄行，往返常畢景。
猶有古寺鐘，迢迢下重嶺。
烟雲含莽蒼，風露共凄冷。
蕭然草堂卧，度此清夜永。
百念一洗空，於焉發深省。
秋夜聞雨
作者：陸游
朝代：宋

香斷燈昏小幌深，不堪病裏值秋霖。
驚回萬里關河夢，滴碎孤臣犬馬心。
清似釣舩聞急瀨，悲於靜院聽繁砧。
玉峰老去情懷惡，穩受千莖雪鬢侵。
秋夜自近村歸
作者：陸游
朝代：宋

江頭浩歌天宇寛，刺船歸来清夜闌。
女貞林黑月未上，姑惡聲悲村已寒。
不恨故交日零落，本知浮生難控摶。
頭童面槁更安往，莫問傍人君自看。
秋夜舟中作
作者：陸游
朝代：宋

沽酒黄葉村，炊飯紅蓼岸。
居人不孰何，正作漁父看。
漁父我所羨，尚恐不得作。
讀書端自癡，遊宦亦何樂。
四顧澤茫茫，仰視天離離。
長歌入雲去，月落斗未欹。
秋夜觀月二首·其一
作者：陸游
朝代：宋

夢回殘燭耿房櫳，杳杳江天叫斷鴻。
病骨不禁風露重，披衣小立月明中。
秋夜觀月二首·其二
作者：陸游
朝代：宋

誰琢天邊白玉盤，亭亭破霧上高寒。
山房無客兒貪睡，常恨清光獨自看。
秋夜讀書
作者：陸游
朝代：宋

一雨濯殘熱，秋氣忽已深。
青燈照空廊，重露滴高林。
危坐讀周易，會我平生心。
夜分徐掩卷，閑弄床上琴。
簾外初斜河，屋頭已横參。
人生每如此，利欲安能侵。
秋夜讀書
作者：陸游
朝代：宋

讀書喜夜長，著書悲齒暮。
平生企前哲，凜有庸人懼。
吾廬大澤中，地曠北風怒。
徂年凋草木，寒氣逼霜露。
燈昏老眼闇，鈍馬行惡路。
投枕卷未終，吾衰嘆非故。
秋夜讀書
作者：陸游
朝代：宋

門前客三千，帳下兵十萬。
人生可意事，隨手風雨散。
不如一編書，相伴過昏旦。
豈惟洗貧病，亦足捍患難。
老夫垂八十，巖電尚爛爛。
孤燈對細字，堅坐常夜半。
吾兒幸能繼，書亦未殘斷。
安知不遭時，清廟薦玉瓚。
不然老空山，亦足化里閈。
我死斯言存，觀者有追嘆。
秋夜讀書戲作
作者：陸游
朝代：宋

别駕生涯似蠧魚，簡編垂老未相疏。
也知賦得寒儒分，五十燈前見細書。
秋夜讀書有感
作者：陸游
朝代：宋

久病畏長夏，枕簟如炮焚。
扶持賴藥物，俛仰秋已分。
清夜炷爐香，裊裊起孤雲。
靈府豁蒙滯，舊學資鉏耘。
言念總角初，操觚極艱勤。
諸老頗賞識，謂可與斯文。
沉痼幸鍼石，輪囷勞斧斤。
可憐四十年，薄陋負所聞。
白首猶著書，逝將獻吾君。
太官薦玉食，野人徒美芹。
秋夜讀書有感
作者：陸游
朝代：宋

鬢毛焦禿齒牙疏，老病燈前未廢書。
卷裏光陰能屬我，人間聲利久忘渠。
窮山藏拙猶嫌淺，糲飯支羸不願餘。
雨露安能澤枯朽，故人枉是費吹嘘。
秋夜讀書有感二首·其一
作者：陸游
朝代：宋

妄意斯文力弗勝，苦心猶欲付雲仍。
數編魯壁家傳學，一盞吳僧夜講燈。
南犬固應多吠雪，夏蟲那得解知冰。
但令吾道常無墜，飲水何妨枕曲肱。
秋夜讀書有感二首·其二
作者：陸游
朝代：宋

齒髮凋殘志有餘，一編聊復遂吾初。
老來每恨無同學，夢裏猶曾得異書。
家世偏憎慕青紫，兒童切莫話龍豬。
正令世世皆農圃，廉讓何妨化里閭。
秋夜讀書每以二鼓盡爲節
作者：陸游
朝代：宋

腐儒碌碌嘆無奇，獨喜遺編不我欺。
白髮無情侵老境，青燈有味似兒時。
高梧策策傳寒意，疊鼓鼕鼕迫睡期。
秋夜漸長饑作祟，一杯山藥進瓊糜。
秋夜讀書示兒子
作者：陸游
朝代：宋

久病少睡眠，往往中夕起。
呼燈取書讀，不能盡數紙。
喟然置之嘆，生世後闕里。
持蠡欲測海，遽復迫老死。
人生各有業，唐虞本吾事。
詩書脫秦厄，天意固在此。
異端塞穹壤，作俑孰爲始。
神禹逝不還，吾其如洚水。
秋夜遣懷
作者：陸游
朝代：宋

六年歸卧水雲鄉，本自無閑可得忙。
羸病豈知身尚健，迂疏真與世相忘。
霜清水落年華晚，月黑梟鳴夜漏長。
瑣瑣井蛙何足計，一篇秋水笑蒙莊。
秋夜遣懷
作者：陸游
朝代：宋

江雲傍簷山雨細，羈客空堂臥荒翳。
心如秋燕不安巢，迹似春萍本無柢。
官身奔走何時定，病眼蒙籠惟欲閉。
壯遊不復記墜鞭，夜語誰能懷擁髻。
詩情已減但微吟，酒戒漸堅纔小嚌。
從今更擬著幽禪，半世倀倀真誤計。
秋夜風雨暴至
作者：陸游
朝代：宋

風聲掠野来，澒洞如翻濤。
雨聲集庭木，桐葉聲最豪。
殘暑一洗空，凜然念綈袍。
秋色已登場，欲忘終歲勞。
東舍捉鵝鴨，西舍烹豚羔。
籬落開寒花，房攏壓小槽。
貧賤何所嘆，樂歲成吾高。
却拾牆角檠，拂拭賀汝遭。
秋夜齋中二首·其一
作者：陸游
朝代：宋

木落烟深江上村，暮秋蕭瑟不堪論。
雁如著意頻驚枕，月似知愁故入門。
營道數峰新石友，廣陵一曲古桐孫。
亦知長物終安取，聊與兒曹洗睡昏。
秋夜齋中二首·其二
作者：陸游
朝代：宋

殘年冉冉返丘園，敗屋蕭蕭長子孫。
久悔文辭妨大學，偶因憂患得玄門。
扶持後死知天幸，容養無能荷國恩。
急雨打窗秋又晚，旋挑野菜助盤飧。
秋後一日風雨
作者：陸游
朝代：宋

炎歊數日劇，蕩滌及秋初。
病葉風吹盡，鳴蟬雨打疏。
趁凉謀社酒，乘潤理園蔬。
分喜寧無處，蒲中鱍鱍魚。
秋思
作者：陸游
朝代：宋

一徑苔侵四壁空，北窗支枕聽秋鐘。
故人去後登樓怯，白髮多来覽鏡慵。
狂憶射麋窮楚澤，閑思釣雪泛吳松。
相如病渴年来劇，釀酒傾家畏不供。
秋思
作者：陸游
朝代：宋

人生四十嘆頭顱，久矣心知負壯圖。
未死皆爲閑日月，無求儘有醉工夫。
風凋木葉流年晚，秋入窗扉病骨蘇。
信步出門湖萬頃，季鷹不用憶蓴鱸。
秋思
作者：陸游
朝代：宋
体裁：七言律诗

利慾驅人萬火牛，江湖浪跡一沙鷗。
日長似歲閒方覺，事大如天醉亦休。
砧杵敲殘深巷月，梧桐搖落故園秋。
欲舒老眼無高處，安得元龍百尺樓。
秋思
作者：陸游
朝代：宋

利欲驅人萬火牛，江湖浪迹一沙鷗。
日長似歲閑方覺，事大如山醉亦休。
衣杵相望深巷月，井桐摇落故園秋。
欲舒老眼無高處，安得元龍百尺樓。
秋思
作者：陸游
朝代：宋

烈日炎天欲不禁，喜逢秋色到園林。
雲陰映日初蕭瑟，露氣侵簾已峭深。
衰髮凋零隨槁葉，苦吟凄斷雜疏碪。
鴈來不得中原信，撫劍何人識壯心。
秋思
作者：陸游
朝代：宋

秋来情味更堪論，身寄城南五畝園。
委轡看山無鐵獺，拾樵煎茗有青猿。
陂塘夜雨添新漲，原野烟蕪減舊痕。
豈是平生少親友，略無人肯訪孤村。
秋思
作者：陸游
朝代：宋

詩人本自易悲傷，何况身更憂患場。
烏鵲成橋秋又到，梧桐滴雨夜初凉。
江南江北堠雙隻，燈暗燈明更短長。
安得平生會心侶，一尊相屬送年光。
秋思
作者：陸游
朝代：宋

魚復城邊逢雁飛，白頭覊客恨依依。
遠遊眼底故交少，晚歲人間樂事稀。
雲重古關傳夜柝，月斜深巷擣秋衣。
官閑況是頻移疾，藥鼎熒熒臥掩扉。
秋思
作者：陸游
朝代：宋

黄落梧桐覆井床，莎根日夜泣寒螿。
老生窺鏡鬢成雪，俊鶻掣韝天欲霜。
破虜誰持白羽扇，從軍曾擁緑沈槍。
壯心自笑何時豁，夢遶祁連古戰場。
秋思三首·其一
作者：陸游
朝代：宋

大面山前秋笛清，細腰宫畔莫灘平。
吳檣楚柁動歸思，隴月巴雲空復情。
萬里風塵舊朝士，百年鉛槧老書生。
水村漁市從今始，安用區區海內名。
秋思三首·其一
作者：陸游
朝代：宋

烏柏微丹菊漸開，天高風送雁聲哀。
詩情也似并刀快，翦得秋光入卷來。
秋思三首·其三
作者：陸游
朝代：宋

蒼顔莫怪少曾開，觸目人情但可哀。
死去肯爲浮世戀，此身元自不應來。
秋思三首·其三
作者：陸游
朝代：宋

西風吹葉滿湖邊，初換秋衣獨慨然。
白首有詩悲蜀道，清宵無夢到鈞天。
迂疏早不營三窟，流落今寜直一錢。
把酒未妨餘興在，試憑絲管餞流年。
秋思三首·其二
作者：陸游
朝代：宋

巢燕成歸秋景奇，頗容老子醉哦詩。
山晴更覺雲含態，風定閑看水弄姿。
痛飲何由從次道，並遊空復憶安期。
天涯又作經年客，莫對青銅恨鬢絲。
秋思三首·其二
作者：陸游
朝代：宋

水際柴門一扇開，白頭羸病亦堪哀。
阿誰得似桄榔杖，肯爲閑人萬里來。
秋思二首·其一
作者：陸游
朝代：宋

少日猖狂不自謀，即今垂死更何求。
簡編不隔聖賢面，夢寐時爲河嶽遊。
濁酒未傾心已醉，長歌欲發涕先流。
石帆射的烟嵐晚，過雁聲中又一秋。
秋思二首·其一
作者：陸游
朝代：宋

烏帽翩翩九陌塵，杖藜誰記岸綸巾。
遺簪見取終安用，弊帚雖微亦自珍。
廊廟似聞憐老病，雲山漸欲屬閑身。
牆隅苜蓿秋風晚，獨倚門扉感慨頻。
秋思二首·其一
作者：陸游
朝代：宋

門巷蕭條秋色深，黄花始欲慰孤斟。
久貧自笑不妨樂，過足固知非所欽。
琴調已忘還漸省，詩聯未穩更長吟。
吾兒西上無多日，安得相從老故林。
秋思二首·其二
作者：陸游
朝代：宋

十日秋陰滿徑苔，蓬門那有客敲推。
水邊丹葉已如許，籬下黄花猶未開。
空見遊僧衡嶽去，難逢新雁杜陵來。
溪雲一片閑舒卷，戀著漁磯不肯回。
秋思二首·其二
作者：陸游
朝代：宋

日落江城聞擣衣，長空杳杳雁南飛。
桑枝空後醅初熟，豆莢成時兔正肥。
徂歲背人常冉冉，老懷感物倍依依。
平生許國今何有，且擬梁鴻賦五噫。
秋思二首·其二
作者：陸游
朝代：宋

霜露初侵季子裘，山川空賦仲宣樓。
夢回最怯聞衣杵，病起常憂負酒籌。
日月往來雙轉轂，乾坤成壞一浮漚。
書生事業無多許，二寸毛錐老未休。
秋思六首·其一
作者：陸游
朝代：宋

南鄭歸來二十霜，背人歲月去堂堂。
破裘不補知寒早，倦枕無憀厭夜長。
年少若爲評宿士，狂生曾是說高皇。
慨然此夕江湖夢，猶繞天山古戰塲。
秋思六首·其三
作者：陸游
朝代：宋

殘暑偏能著此翁，吹襟剩喜得西風。
露滋小徑蘭苕冷，月射高梁燕戸空。
衰病呻吟真一洗，醉歌跌宕與誰同。
從今日日增幽興，水際先丹數葉楓。
秋思六首·其二
作者：陸游
朝代：宋

一生書劍徧天涯，兩歲秋風喜在家。
爛醉日傾無筭酒，高眠時聴屬私蛙。
園林夕照明丹柿，籬落初寒蔓碧花。
便擬挂冠君會否，耳根不復耐喧譁。
秋思六首·其五
作者：陸游
朝代：宋

雁陣横空送早寒，白頭病叟住江干。
風林脱葉山容瘦，霜稲登塲野色寛。
萬里關河驚契濶，一尊鄰曲話悲歡。
書生餓死尋常事，那得重彈挂壁冠。
秋思六首·其六
作者：陸游
朝代：宋

藥畦蔬壟夕陽中，带落冠欹一病翁。
步蹇每妨行樂興，眼昏幾廢讀書功。
露濃乍警雲巢鶴，風勁先凋玉井桐。
欲賦悲秋却休去，鬢絲已是滿青銅。
秋思六首·其四
作者：陸游
朝代：宋

半年閉戸廢登臨，直自春殘病至今。
帳外昏燈伴孤夢，簷前寒雨滴愁心。
中原形勝關河在，列聖憂勤德澤深。
遥想遺民垂泣處，大梁城闕又秋砧。
秋思十首·其一
作者：陸游
朝代：宋

秋雲易簇日常陰，西望山村每欲尋。
屏掩數峰臨峭絕，蛇蟠一徑入幽深。
秋思十首·其一
作者：陸游
朝代：宋

露濃壓架葡萄熟，日嫩登場䆉䅉香。
商略人生如意事，及身强健得還鄉。
秋思十首·其一〇
作者：陸游
朝代：宋

存神止慮自長年，黄老遺書漢尚傳。
妙語雖傳人不省，却從丹竈覓神仙。
秋思十首·其一〇
作者：陸游
朝代：宋

虛極靜篤道乃見，仁至義盡餘何憂。
名山采藥恐未免，策蹇孰能從我遊。
秋思十首·其七
作者：陸游
朝代：宋

傍縣人來涕泗翻，蝗災暴虎不堪言。
天心似爲衰翁地，飽食安眠獨北村。
秋思十首·其七
作者：陸游
朝代：宋

桑竹成陰不見門，牛羊分路各歸村。
前山雨過雲無迹，別浦潮回岸有痕。
秋思十首·其三
作者：陸游
朝代：宋

一篇舊草天台賦，六幅新傳太華圖。
占盡人間清絕事，紫藤香起竹根爐。
秋思十首·其三
作者：陸游
朝代：宋

臨海銅燈喜夜長，蘄春笛簟怨秋凉。
世間生滅無窮境，盡付山房一炷香。
秋思十首·其九
作者：陸游
朝代：宋

眼明尚見蠅頭字，暑退初親雁足燈。
歷歷胸中千載事，莫將輕比住庵僧。
秋思十首·其九
作者：陸游
朝代：宋

老子齋居罷擊鮮，木盤竹筯每隨緣。
鄰僧不用分香鉢，蓮芡猶堪過半年。
秋思十首·其二
作者：陸游
朝代：宋

三三兩兩戲魚行，香餌纔投去若驚。
寄與扁舟五湖客，只當遠引過平生。
秋思十首·其二
作者：陸游
朝代：宋

山步溪橋入早秋，飄然無處不堪遊。
僧廊偶爲題詩入，魚市常因施藥留。
秋思十首·其五
作者：陸游
朝代：宋

出門東行復西行，處處人家打稻聲。
小甕秫醅雖未熟，後園楮蕈已堪烹。
秋思十首·其五
作者：陸游
朝代：宋

牙齒漂浮欲半空，此生已付有無中。
一杯藜粥楓林下，時與鄰翁說歲豐。
秋思十首·其八
作者：陸游
朝代：宋

鄰砧落日數聲殘，汀樹秋風幾葉丹。
冉冉清愁來不斷，無方能使酒腸寬。
秋思十首·其八
作者：陸游
朝代：宋

閑愁正可資詩酒，小疾安能減食眠。
一畝旋租畦菜地，千錢新買釣魚船。
秋思十首·其六
作者：陸游
朝代：宋

疏泉洗石誇身健，試墨燒香破日長。
若得三山安樂法，不須更覓玉函方。
秋思十首·其六
作者：陸游
朝代：宋

看雲廬阜屏風疊，采藥嵩山冠子峰。
行盡四方心未快，不如一櫂醉吳松。
秋思十首·其四
作者：陸游
朝代：宋

才不才間未必全，胸中元自要超然。
黄金不博身强健，且醉江湖萬里天。
秋思十首·其四
作者：陸游
朝代：宋

村南村北鵓鴣鳴，小雨霏霏又作晴。
拂枕欹眠不成夢，却拖藤杖出門行。
秋思四首·其一
作者：陸游
朝代：宋

湖邊一夜霜，庭樹無秋聲。
懶不近筆硯，何以紓幽情。
但有一睡耳，展轉無由成。
起擁地爐暖，坐待天窗明。
秋思四首·其一
作者：陸游
朝代：宋

秋毫不受俗塵侵，隨處悠然一散襟。
天際挂虹初斷雨，雲頭翳日又成陰。
引泉北澗長澆竹，拂榻西窗自霑琴。
藥石掃空身便健，始知萬事要無心。
秋思四首·其三
作者：陸游
朝代：宋

稽山九十翁，病起無氣力。
擁杖牧鷄豚，乃是老人職。
一杯芋糝羹，孫子喚翁食。
既飽負朝陽，自愧爾何德。
秋思四首·其三
作者：陸游
朝代：宋

身似龐翁不出家，一窗自了淡生涯。
山薑零落初成子，石竹凄凉半吐花。
寒澗挹泉供試墨，墮巢篝火喚煎茶。
掩關本意君知否，兩耳衰年不耐譁。
秋思四首·其二
作者：陸游
朝代：宋

弊衣但故絮，糲食惟黄齏。
餘年如登山，步步勤攀躋。
從子念寂寞，千里致鹿麑。
秋風石帆下，伴我扶青藜。
秋思四首·其二
作者：陸游
朝代：宋

雨長蒼苔滿釣磯，坐令秋暑斂餘威。
天高月破殘雲出，野曠風驚蠹葉飛。
終歲鉏犁猶不飽，萬家碪杵獨無衣。
早知竟坐儒冠誤，射虎南山未必非。
秋思四首·其四
作者：陸游
朝代：宋

今日鵲噪簷，邢趙別我西。
老懷易感慨，近別亦慘凄。
自我卧孤村，海內無輪蹄。
垂虹秋愈佳，不得同裝賫。
秋思四首·其四
作者：陸游
朝代：宋

老懷不慣著閑愁，信脚時爲野外遊。
過雁未驚殘月曉，片雲先借一天秋。
村醅似粥家家醉，社肉如林處處留。
七十已稀今又過，問君端的更何求。
秋思絕句六首·其一
作者：陸游
朝代：宋

烟草茫茫楚澤秋，牧童吹笛喚歸牛。
九衢不是風塵少，一點能來此地不。
秋思絕句六首·其三
作者：陸游
朝代：宋

一片雲生便作陰，東軒草樹共蕭森。
秋風豈必關人事，自是衰翁感慨深。
秋思絕句六首·其二
作者：陸游
朝代：宋

榮悴元知豈有常，紛紛草木占年光。
霜風一掃知何在，楚客從來枉斷腸。
秋思絕句六首·其五
作者：陸游
朝代：宋

胸次本來容具區，自私盆盎一何愚。
片帆忽逐秋風起，聊試人間萬里途。
秋思絕句六首·其六
作者：陸游
朝代：宋

黄蛺蝶輕停曲檻，紅蜻蜓小過橫塘。
老人未肯殺風景，睡起熏籠重炷香。
秋思絕句六首·其四
作者：陸游
朝代：宋

枳棘編籬晝掩門，桑麻遮路不知村。
平生詩句傳天下，白首還家自灌園。
秋感
作者：陸游
朝代：宋

畏塗歷盡百年中，老卧窮閻一禿翁。
衣杵凄凉常带月，井桐零落不禁風。
空文久悔雕蟲技，大學方施習射功。
萬一死前能少進，九原猶可見先公。
秋感
作者：陸游
朝代：宋

瘦盡腰圍白盡頭，悲蛩聲裏落梧秋。
短檠且慰經年別，豎褐猶懷卒歲憂。
天地無私嗟獨困，風霜有信又殘秋。
頑軀安得常强健，更倚東吳寺寺樓。
秋感二首·其一
作者：陸游
朝代：宋

扶杖龍鍾迫耄期，江湖木落更堪悲。
醉中光景似得志，夢裏朋儕如少時。
落筆龍蛇仲蒙帖，滿懷風月季長詩。
前朝名勝凋零盡，百歲關心只自知。
秋感二首·其二
作者：陸游
朝代：宋

聖世優容許乞身，歸來猶幸齒齊民。
漁家那有懸車地，蔬食何施祝鯁人。
獠婢臨溪漂衣絮，蠻童掃葉續炊薪。
生涯如此仍秋暮，頼是從來慣處貧。
秋懷
作者：陸游
朝代：宋

少時本願守墳墓，讀書射獵畢此生。
斷蓬遇風不自覺，偶入戎幙從西征。
朝看十萬閱武罷，暮馳三百巡邊行。
馬蹏度隴雹聲急，士甲照日波光朙。
興懷徒寄廣武嘆，薄福不挂雲臺名。
頷鬚白盡愈落莫，始讀法律親笞榜。
訟氓滿庭閙如市，吏牘圍坐高于城。
未嫌樵唱作野哭，最怕甜酒傾稀金文。
平生養氣頗自許，雖老尚可吞司并。
何時擁馬横戈去，聊爲君王護北平。
秋懷
作者：陸游
朝代：宋

形骸歲歲就枯朽，意氣時時猶激昂。
水遠浮鷗方浩蕩，霜高殘菊更芬芳。
人皆有舌是非在，劫未成灰時世長。
三百里湖行自復，子孫努力事耕桑。
秋懷
作者：陸游
朝代：宋

策策桐葉風，濛濛菊花雨。
空堂一燈青，幽壁百蟲語。
嗟余豈願仕，老病歸無所。
屈指計歲年，強半墮羈旅。
荷戈北戍秦，挂席西適楚。
名慚垂竹帛，文不諧律呂。
所餘惟一死，忍復類兒女。
金丹或可成，青霄渺輕舉。
秋懷二首·其一
作者：陸游
朝代：宋

暮年身世轉悠悠，又向天涯見早秋。
昨夜月明今夜雨，關人何事總成愁。
秋懷二首·其二
作者：陸游
朝代：宋

星斗闌干河漢流，建州風物更禁秋。
年来多病題詩懶，付與鳴蛩替說愁。
秋懷十首·其一
作者：陸游
朝代：宋

居在三家聚，門纔一木橫。
用寬緣歲樂，斂薄爲時平。
疏樹葉遲落，遠村燈更明。
題詩雖草草，亦足寫幽情。
秋懷十首·其一〇
作者：陸游
朝代：宋

昨者風雨過，浩然天地秋。
年光雙雪鬢，生計一漁舟。
賣藥來查浦，聽猿到沃洲。
平生畏暑毒，八月記初遊。
秋懷十首·其七
作者：陸游
朝代：宋

秋暑雖猶在，晨興氣已清。
蠻童掃荒徑，獠婢滌空鐺。
病樹有凋葉，殘蟬無壯聲。
書生守故態，已復理燈檠。
秋懷十首·其三
作者：陸游
朝代：宋

客思殘荷外，農功晚稻前。
祭多巫得職，稅足吏無權。
浦溆家家釣，村墟點點烟。
歸舟葛衣薄，始覺是秋天。
秋懷十首·其九
作者：陸游
朝代：宋

望遠目猶明，登高脚更輕。
每思遊赤壁，時夢上青城。
燈下書如蟻，花前飲似鯨。
古仙曾歷考，强半出儒生。
秋懷十首·其二
作者：陸游
朝代：宋

村晚歸牛下，林昏宿鳥喧。
微升天際月，半掩水邊門。
衣杵悲邊信，漁歌斷客魂。
老人交舊盡，此意與誰論。
秋懷十首·其五
作者：陸游
朝代：宋

心常凝不動，形要小勞之。
活火閑煎茗，殘枰靜拾棋。
曬書朝日出，丸藥晝陰移。
意適還休去，悠然到睡時。
秋懷十首·其八
作者：陸游
朝代：宋

種樹清陰滿，鈔書蠹字穿。
老身猶在世，屈指不知年。
棄紙儲詩稿，長筒聚藥錢。
一生如一日，正可付之天。
秋懷十首·其六
作者：陸游
朝代：宋

曩得治中俸，湖山偶卜居。
身嘗著禾譜，兒解讀農書。
遇事絕欣厭，接人均戚疏。
乾坤雖浩浩，等付一蘧廬。
秋懷十首·其四
作者：陸游
朝代：宋

典琴沽市釀，賣劍買吳牛。
雞黍隨時具，江山到處留。
隨僧日一浴，笑吏月三休。
安得沅湘客，相從賦遠遊。
秋懷十首以竹藥閉深院琴樽開小軒爲韵·其一
作者：陸游
朝代：宋

我非王子猷，賦性亦愛竹。
舍外地十畝，不藝凡草木。
長吟雜清嘯，觸目皆此族。
更招竹林人，枕藉糟與麯。
秋懷十首以竹藥閉深院琴樽開小軒爲韵·其一〇
作者：陸游
朝代：宋

丈夫素所學，致主齊羲軒。
恨無同志人，徒欲起九原。
痛哭驚世俗，著書成空言。
歲月去衮衮，吾其死空村。
秋懷十首以竹藥閉深院琴樽開小軒爲韵·其七
作者：陸游
朝代：宋

世事本何常，賀吊更在門。
棄爲溝中斷，亦何羨犧樽。
禍福要其終，愚智始可言。
君看驪山墓，何若楊王孫。
秋懷十首以竹藥閉深院琴樽開小軒爲韵·其三
作者：陸游
朝代：宋

惟王居法宮，玉帛來四裔。
一朝啟戎心，邊城或晝閉。
養生能體此，皆可閱千歲。
利欲喜乘人，日夜勤自勵。
秋懷十首以竹藥閉深院琴樽開小軒爲韵·其九
作者：陸游
朝代：宋

天鏡環千峰，蒼翠立雲表。
漁舟破浪來，泛泛一葉小。
雲門若耶間，迨此素秋杪。
登覽不可遲，去若孤鴻矯。
秋懷十首以竹藥閉深院琴樽開小軒爲韵·其二
作者：陸游
朝代：宋

短裘入重雲，長鑱求靈藥。
人葠四體具，狗杞群吠惡。
采實去條枚，摘花棄跗萼。
長嘯忽躡空，天台赴幽約。
秋懷十首以竹藥閉深院琴樽開小軒爲韵·其五
作者：陸游
朝代：宋

吾道久寂寞，不絕如一線。
至人隱市塵，我輩何由見。
安得世外士，與之共談宴。
僧話亦或佳，聊可過竹院。
秋懷十首以竹藥閉深院琴樽開小軒爲韵·其八
作者：陸游
朝代：宋

今日天微寒，處處菊花開。
永懷杜拾遺，抱病起登臺。
古路逢僧過，溼雲聞雁來。
我亦秋風客，詩成有餘哀。
秋懷十首以竹藥閉深院琴樽開小軒爲韵·其六
作者：陸游
朝代：宋

小人方盛時，瓦礫視黄金。
及其大勢去，或不遺一簪。
郿塢今尚存，遺戒豈不深。
所以栗里翁，惟蓄一素琴。
秋懷十首以竹藥閉深院琴樽開小軒爲韵·其四
作者：陸游
朝代：宋

飲酒可不病，自酌隨淺深。
處世可無患，惟勿欺此心。
此心實通天，一念天所臨。
子能守吾言，可度豺虎林。
秋懷十首末章稍自振起亦古義也·其一
作者：陸游
朝代：宋

皇天本無心，萬物各有時。
飛鴻何預人，南翔每如期。
仰看霜露墜，俯觀草木衰。
英英籬下菊，秀色獨滿枝。
豈無一樽酒，相與斟酌之。
耋老天所佚，行歌復何疑。
秋懷十首末章稍自振起亦古義也·其一〇
作者：陸游
朝代：宋

我昔聞關中，水深土平曠。
涇渭貫其間，沃壤誰與抗。
桑麻鬰千里，黍林高一丈。
潼華臨黄河，古出名將相。
淪陷七十年，北首增慘愴。
猶期垂老眼，一睹天下壯。
秋懷十首末章稍自振起亦古義也·其七
作者：陸游
朝代：宋

辟塵當以犀，濯纓當以水。
龜堂一炷香，世念去如洗。
人生天地間，太倉一稊米。
哀哉不自悟，役役以至死。
孰能從我遊，趺坐燔柏子。
夜半清磬聲，悠然從定起。
秋懷十首末章稍自振起亦古義也·其三
作者：陸游
朝代：宋

雨滴大梧葉，風轉孤蓬窠。
秋色固凄愴，二物感人多。
日月行黄道，倏過如飛梭。
大計百年間，貴賤俱銷磨。
東家及西舍，更代哭與歌。
若無杯中物，如此摇落何。
秋懷十首末章稍自振起亦古義也·其九
作者：陸游
朝代：宋

短蓑榜輕舟，時過野僧舍。
長衫挂數珠，亦入法華社。
平生無揀擇，生死均早夜。
餘年猶幾何，久已付造化。
常嫌樂天佞，却肯退之罵。
君看佛骨表，自是無生話。
秋懷十首末章稍自振起亦古義也·其二
作者：陸游
朝代：宋

暑退財幾時，忽已迫霜露。
西風一何厲，落葉紛滿路。
老翁衰可笑，日夜念墐戶。
衣裘先關懷，膏火亦當具。
酒尤不可緩，傾聽糟床注。
供槃柿栗耳，何敢議雉兔。
秋懷十首末章稍自振起亦古義也·其五
作者：陸游
朝代：宋

遇酒幸一醉，遇飯幸一飽。
或遇空無時，豈復有他巧。
鄉鄰哀其窮，叩戶饋糜麨。
欣然出舍傍，菘韭青落爪。
饑羸曾未起，吟諷已稍稍。
袖手北窗前，枯腸困搜攪。
秋懷十首末章稍自振起亦古義也·其八
作者：陸游
朝代：宋

改朔甫再宿，月見西南隅。
纖纖一銀鈎，挂空疑有無。
我行青楓岸，遠水浮雙鳧。
新寒入短衣，感此風霜初。
頗欲呼小艇，東村行芋區。
衣薄且言歸，烟火望吾廬。
秋懷十首末章稍自振起亦古義也·其六
作者：陸游
朝代：宋

秋高天薄寒，夾衣已出笥。
團團素紈扇，時至自當棄。
明年機中練，與我亦何異。
宮妾感物悲，此豈丈夫事。
吾曹一出門，所遇皆有義。
夷齊死千年，高風邈難嗣。
秋懷十首末章稍自振起亦古義也·其四
作者：陸游
朝代：宋

身如行脚僧，放包即爲家。
家如道邊店，蕭然寄天涯。
居室如小舟，風扉櫓謳啞。
坐傍陳琴書，庭下栽雜花。
儉陋雖可笑，在我則已奢。
何以善吾生，念念思無邪。
秋懷四首·其一
作者：陸游
朝代：宋

少年萬里度關河，老遇秋風感慨多。
草聖詩情元未減，若無明鏡奈君何。
秋懷四首·其一
作者：陸游
朝代：宋

火食非初志，衣塵每自哀。
危途觸灧澦，歸興薄蓬萊。
逋客傳琴調，高僧乞藥栽。
人間豈不好，病眼自慵開。
秋懷四首·其三
作者：陸游
朝代：宋

獨立離人境，幽居察物情。
蟻知軍陣法，蟲作緯車聲。
身老惟貪睡，兒癡亦惰耕。
騰騰復兀兀，何以報時平。
秋懷四首·其三
作者：陸游
朝代：宋

迢迢枕上望明河，帳薄簾疏奈冷何。
不惜衣篝重換火，却緣微潤得香多。
秋懷四首·其二
作者：陸游
朝代：宋

園丁傍架摘黄瓜，村女沿籬采碧花。
城市尚餘三伏熱，秋光先到野人家。
秋懷四首·其二
作者：陸游
朝代：宋

苦雨無時止，幽人空復情。
少眠知夜永，久病喜秋清。
螢傍疏簾度，蛩依壞甃鳴。
流年那可挽，又見曉窗明。
秋懷四首·其四
作者：陸游
朝代：宋

寓世久成贅，忘家生若浮。
安能三太息，惟有四宜休。
屋壞無全堵，船輕每信流。
鴟夷幸無恙，頼爾可消憂。
秋懷四首·其四
作者：陸游
朝代：宋

詩如水淡功差進，身似雲孤累轉輕。
落葉擁籬門巷晚，一枝藤杖且閑行。
秋日出遊戲作二首·其一
作者：陸游
朝代：宋

箬帽簑衣自道宜，不論晴雨著無時。
半醒半醉人爭看，是聖是凡誰得知。
秋日出遊戲作二首·其二
作者：陸游
朝代：宋

薄雲韜日未成雨，野水齧沙爭赴溪。
書册懶看聊作伴，酒壺不飲亦常擕。
秋日小雨有感
作者：陸游
朝代：宋

七月江邊暑已微，虚窗臥看雨霏霏。
凄凉蛩伴草根語，憔悴鵲從天上歸。
志士酒酣看寶劍，美人泪盡倚鴛機。
嗟予亦有新秋感，遥憶蒼苔滿釣磯。
秋日山居·午枕
作者：陸游
朝代：宋

茗碗兵休戒老兵，客來剝啄急須應。
爲言余正理公事，半落烏紗枕曲肱。
秋日山居·夜坐
作者：陸游
朝代：宋

老懶開編早欠伸，强搔短髮照青熒。
齏鹽二十年前夢，尚想長廊撼夜鈴。
秋日山居·晏起
作者：陸游
朝代：宋

年年睡債苦相關，好夢長隨苦角殘。
作意歸來償宿負，透窗遮莫已三竿。
秋日山居·野步
作者：陸游
朝代：宋

漠漠秋園暮景孤，綸巾羽服從奚奴。
風流畫手無摩詰，寫作龍山野步圖。
秋日徙倚門外久之
作者：陸游
朝代：宋

舍前烟水似瀟湘，白首歸來愛故鄉。
五畝山園鬰桑柘，數椽茅屋映菰蔣。
翻翻小繖船歸郭，渺渺長歌月滿塘。
却掩柴荆了無事，篆盤重點已殘香。
秋日懷東湖二首·其一
作者：陸游
朝代：宋

小閣東頭罨畫池，秋來長是憶幽期。
身如巢燕臨歸日，心似堂僧欲動時。
病思羈懷惟付酒，西風落日更催詩。
故知歲暮常多感，不獨當年宋玉悲。
秋日懷東湖二首·其二
作者：陸游
朝代：宋

罨畫池邊小釣磯，垂竿幾度到斜暉。
青蘋葉動知魚過，朱閣簾開看燕歸。
歲晚官身空自閔，途窮世事巧相違。
邊州客少巴歌陋，誰與愁城略解圍。
秋日晨起
作者：陸游
朝代：宋

翻樹鴉知旦，橫空雁戒寒。
但欣蘇肺渴，未暇議衣單。
粥鼎湯初沸，香篝火半殘。
讀書心漸懶，顧影一長嘆。
秋日村舍二首·其一
作者：陸游
朝代：宋

會稽城南古大澤，霜晴水落烟波迮。
寒風蕭蕭凋櫸柳，暖日暉暉秀蕎麥。
傳聞新詔募新軍，復道公車納群策。
忠誠所感金石開，勉建功名垂竹帛。
秋日村舍二首·其二
作者：陸游
朝代：宋

川雲慘慘欲成雨，宿麥蒼蒼初覆土。
芋肥一本可專車，蟹壯兩螯能敵虎。
村村婚嫁花簇簷，廟廟禱祠神降語。
兒孫力稼供賦租，千年萬年報明主。
秋日次前輩新年韵五首·其一
作者：陸游
朝代：宋

孤生雖永棄，要亦是黎元。
渺渺烟中路，冥冥海上村。
小灘看鷺立，平野送鴉翻。
即欲掩關卧，南山猶未昏。
秋日次前輩新年韵五首·其三
作者：陸游
朝代：宋

老人常獨處，一笑比河清。
終日無來客，三年不入城。
高眠聽酒滴，危坐對雲生。
矯首羲皇世，吾其享大羹。
秋日次前輩新年韵五首·其二
作者：陸游
朝代：宋

舊交多雋傑，離散各何之。
騏驥志千里，鷦鷯巢一枝。
青雲迷故步，白首負明時。
幸有殘書卷，猶堪付小兒。
秋日次前輩新年韵五首·其五
作者：陸游
朝代：宋

殘年垂九十，雪鬢不勝繁。
賣屨糴炊米，典衣租廢園。
山深雲滿屋，夜靜月當門。
鄰曲時相過，扶行頼稚孫。
秋日次前輩新年韵五首·其四
作者：陸游
朝代：宋

浮家久居蜀，下峽晚還東。
天際孤帆遠，花前百榼空。
旅遊渾似夢，年運遂成翁。
欲話峨眉月，無人可與同。
秋日步至湖桑埭西
作者：陸游
朝代：宋

伏枕衰方劇，搘笻氣忽增。
細泉鳴暗竇，疏樹映孤燈。
斷雁寒依渚，强魚健脱罾。
行纒已無用，却作在家僧。
秋日泛鏡中憩千秋觀
作者：陸游
朝代：宋

病起重来理釣絲，扁舟迨及素秋時。
舊交猶有青山在，幽趣唯應白鳥知。
冉冉年光行老矣，茫茫世路欲何之。
秦皇酒榼苔封遍，虚負霜螯左手持。
秋日焚香讀書戲作
作者：陸游
朝代：宋

世事無端自糾紛，放翁隠几對爐熏。
好官何恨輸玄保，奇字猶須屬子雲。
婆律一銖能敵國，水沈盈握有兼斤。
閉門莫怪常終日，不是高人不遣聞。
秋日獨酌
作者：陸游
朝代：宋

草木秋始繁，黄碧照籬落。
雖云各有時，意緒終索莫。
老人固多感，對此聊命酌。
風霜肅萬物，過雁在寥廓。
吾當識其大，微物不足託。
何以豁曠懷，短章可時作。
秋日登僊逰閣
作者：陸游
朝代：宋

馬蹄連早暮，車塵細如霧。
誰知此路邉，高閣下風馭。
頗傳秋月夕，語笑聮杖履。
始知僊與人，混迹無異處。
我來想鸞鶴，稽首祈一顧。
飛僊不可見，惟與白雲遇。
白雲如有情，傍我欄角住。
借問何山來，雲驚却飛去。
秋日睡起
作者：陸游
朝代：宋

白露已過天益凉，練衣初覆篝爐香。
天其閔我老且憊，付以美睡聲撼牆。
離騷古文傍倦枕，砥柱巨刻懸高堂。
睡餘一讀搔短髮，萬壑松風秋興長。
秋日聞蟬
作者：陸游
朝代：宋

斷角斜陽觸處愁，長亭搔首晚悠悠。
世間最是蟬堪恨，送盡行人更送秋。
秋日遣懷八首·其一
作者：陸游
朝代：宋

離離上藥苗，鬰鬰靈芝榮。
我昔逢異人，瑣細皆能名。
擊石以取火，薪桂持煎烹。
五雲夜覆鼎，談笑得長生。
秋日遣懷八首·其七
作者：陸游
朝代：宋

今年秋氣早，風露應時令。
晨起換熟衣，殘暑已退聽。
松聲滿庭戶，蕭然失衰病。
人衆何足言，天固不可勝。
秋日遣懷八首·其三
作者：陸游
朝代：宋

西來浮濤江，東眺俯鏡湖。
其中綿千里，鬰鬰桑麻區。
禹葬有遺窆，粵亡無故墟。
秋風吹短褐，望古空躊躇。
秋日遣懷八首·其二
作者：陸游
朝代：宋

胸中何所有，世界如河沙。
區區吞雲夢，何至爲客誇。
初見賣苑冰，青門已無瓜。
天河正不遠，秋風乘客槎。
秋日遣懷八首·其五
作者：陸游
朝代：宋

秋夜坐東窗，殘雨時一滴。
四壁無人聲，心境兩虛寂。
吾方遊物初，超然謝形役。
一毫儻未盡，何往非勍敵。
秋日遣懷八首·其八
作者：陸游
朝代：宋

晨几手作墨，午窗身磑茶。
豈惟要小勞，亦以禦百邪。
兒童不解此，傾心逐紛華。
君看如山禍，萌在一念差。
秋日遣懷八首·其六
作者：陸游
朝代：宋

自我歸故山，不知歲月徂。
念雖迫霜露，憂國猶區區。
老不能上疏，泰階陳六符。
安得子元子，同歌于蒍于。
秋日遣懷八首·其四
作者：陸游
朝代：宋

野風聲如潮，溪水色可染。
浮雲時翳日，亦作雨數點。
行歌雖放浪，未至越繩檢。
蕭然茅三間，送老此山崦。
秋日郊居八首·其一
作者：陸游
朝代：宋

山雨霏微鴨頭水，溪雲細薄魚鱗天。
幽尋自笑本無事，羽扇笻枝上釣船。
秋日郊居八首·其七
作者：陸游
朝代：宋

兒童冬學閙比鄰，據案愚儒却自珍。
授罷村書閉門睡，終年不著面看人。
秋日郊居八首·其三
作者：陸游
朝代：宋

秋日留連野老家，朱槃鮓臠粲如花。
己炊藟散真珠米，更點丁坑白雪茶。
秋日郊居八首·其二
作者：陸游
朝代：宋

行歌曳杖到新塘，銀闕瑤臺無此涼。
萬里秋風菰菜老，一川明月稻花香。
秋日郊居八首·其五
作者：陸游
朝代：宋

今年斟酌是豐年，社近兒童喜欲顛。
半醉半醒村老子，家家門口掠神錢。
秋日郊居八首·其八
作者：陸游
朝代：宋

兩翁兒女舊論姻，酒擔羊腔喜色新。
不遣交情隔生死，固應世好等朱陳。
秋日郊居八首·其六
作者：陸游
朝代：宋

魚鹹滿缶酒新篘，處處吳歌起壟頭。
上客巳隨新雁到，晚禾猶待薄霜收。
秋日郊居八首·其四
作者：陸游
朝代：宋

車蕩比鄰例饋魚，流涎對此四腮鱸。
北窗雨過涼如水，消得先生一醉無。
秋日雜詠八首·其一
作者：陸游
朝代：宋

都門初出若登仙，弄水穿雲喜欲顛。
只恐光陰已無幾，不知又過十三年。
秋日雜詠八首·其七
作者：陸游
朝代：宋

久雨初晴喜欲迷，青鞋踏徧舍東西。
忽然來到柳橋下，露溼蓼花紅一溪。
秋日雜詠八首·其三
作者：陸游
朝代：宋

菰蒲風起暮蕭蕭，烟斂林疏見斷橋。
白蟹䱥魚初上市，輕舟無數去乘潮。
秋日雜詠八首·其二
作者：陸游
朝代：宋

五百年前賀季真，再來依舊作閑人。
一生看盡佳風月，不負湖山不負身。
秋日雜詠八首·其五
作者：陸游
朝代：宋

紅莧如丹照眼明，卧開石竹亂縱橫。
騷人見處終然別，只說清秋采落英。
秋日雜詠八首·其八
作者：陸游
朝代：宋

十里秋風畫角哀，夕陽光景亦佳哉。
正疑白鷺歸何晚，一片雪從天際來。
秋日雜詠八首·其六
作者：陸游
朝代：宋

桐葉吹殘柳亦稀，溪頭倚杖立斜暉。
誰知老子無窮喜，待得吾兒小艇歸。
秋日雜詠八首·其四
作者：陸游
朝代：宋

葉底珍禽不受呼，弄風小蝶點殘蕪。
舍南舍北秋光好，到處皆成一畫圖。
秋旦
作者：陸游
朝代：宋

將旦溪風急，新秋天宇寬。
凉生豎裁褐，爽入縮縫冠。
拊翼雞頻唱，爭枝雀正讙。
一簞吾已足，芋豆亦加餐。
秋旱方甚七月二十八夜忽雨喜而有作
作者：陸游
朝代：宋

嘉穀如焚稗草青，沉憂耿耿欲忘生。
鈞天九奏簫韶樂，未抵虚簷瀉雨聲。
秋晚
作者：陸游
朝代：宋

寒渚雁新下，壞牆蛩夜吟。
庭莎欲無色，園樹不成陰。
霑灑孤臣泪，馳驅壯士心。
明朝鏡中髮，飽受雪霜侵。
秋晚
作者：陸游
朝代：宋

庭草猶殘綠，溪楓已半丹。
誰知此翁健，又見一年寒。
幻境槐安夢，危機竹節灘。
如今渾過盡，摩腹且加餐。
秋晚
作者：陸游
朝代：宋

春將愁並至，秋與病相終。
過望猶賒死，扶衰又入冬。
撥香開社甕，带睡聽晨鐘。
懶放君無誚，天公儘見容。
秋晚
作者：陸游
朝代：宋

聚落蕭條古埭東，蘆藩蓬戶卧衰翁。
井桐葉盡新霜後，衣杵聲繁夕照中。
身似敗棋難復振，心如病木已中空。
村醪酸澀君無笑，也解燈前作臉紅。
秋晚
作者：陸游
朝代：宋

鷄聲喔喔頻催曉，木葉颼颼已變秋。
憂患縱多終强項，饑寒未至且優游。
老羆尚欲身當道，乳虎何疑氣食牛。
但有一愁消未得，大兒白髮戍邊頭。
秋晚三首·其一
作者：陸游
朝代：宋

西山破曉兩眉青，南浦無風一鏡平。
食盡不容添鶴口，身閑且免負鷗盟。
霜前草樹已無色，雨到菰蒲先有聲。
只怪勝遊頻入夢，今朝蜀客話青城。
秋晚三首·其三
作者：陸游
朝代：宋

世事無窮似弈棋，不如常采故山芝。
蕭蕭雞犬三家聚，莽莽風烟十里陂。
幸有濁醪從客醉，常憂黠鬼笑人癡。
清秋樂處君知否，庭下幽花漸可移。
秋晚三首·其二
作者：陸游
朝代：宋

辭祿始知貧有味，杜門不覺老相催。
寒鴉已占雁前到，黄菊猶須霜後開。
團扇塵埃高挂壁，短檠書史亂成堆。
羸軀自笑癡頑甚，撐拄新寒又一回。
秋晚二首·其一
作者：陸游
朝代：宋

梧桐落井床，蟋蟀在書堂。
徂歲聿云暮，攬衣慨以慷。
一生常蹭蹬，萬事略更嘗。
賴有銘心語，南華論坐忘。
秋晚二首·其一
作者：陸游
朝代：宋

門巷清如水，情懷淡似秋。
詩吟唐近體，談慕晉高流。
託命須長鑱，浮家只小舟。
江南烟雨岸，何處不堪留。
秋晚二首·其二
作者：陸游
朝代：宋

木落寺樓出，江平沙渚生。
牛羊下殘照，鼓角動高城。
寒至衣猶質，憂多夢自驚。
群胡方鬭穴，河渭幾時清。
秋晚二首·其二
作者：陸游
朝代：宋

身世呻吟裏，園廬寂寞中。
家貧憂酒券，才盡畏詩筒。
陂水潴猶滿，山苗穫欲空。
兒孫更力作，勿愧禹遺風。
秋晚四首·其一
作者：陸游
朝代：宋

舂粳入甑香炊玉，壓酒鳴槽滴碎珠。
甲第朱門漫豪侈，山家風味定應無。
秋晚四首·其三
作者：陸游
朝代：宋

秋菰出水白於玉，寒薺繞牆甘若飴。
正是長齋豈不可，凜然大節固難移。
秋晚四首·其二
作者：陸游
朝代：宋

新筑場如鏡面平，家家歡喜賀秋成。
老來懶惰慚丁壯，美睡中聞打稻聲。
秋晚四首·其四
作者：陸游
朝代：宋

竹竿坡面老別駕，飯顆山頭瘦拾遺。
自古詩人例如此，放翁窮死未須悲。
秋晚寓嘆六首·其一
作者：陸游
朝代：宋

荷葉枯已盡，菊花殘更香。
带酲嘗野橘，和夢聽啼螿。
鬢畔流年速，燈前舊話長。
寒龜且未死，不必恨搘床。
秋晚寓嘆六首·其三
作者：陸游
朝代：宋

幽夢雞呼覺，孤愁雨滴成。
天高那可問，年往若爲情。
孱虜猶遺育，神州未削平。
登高西北望，衰涕對誰傾。
秋晚寓嘆六首·其二
作者：陸游
朝代：宋

野處仍多病，經年無與遊。
僧庸幾市井，醫傲過公侯。
不睡愁逢夜，無衣怯到秋。
一端聊自慰，問事有長頭。
秋晚寓嘆六首·其五
作者：陸游
朝代：宋

十里丹楓岸，三家小麥村。
山多妨極目，秋晚易消魂。
火舉船過埭，人行犬吠門。
窮愁已如許，那更雨昏昏。
秋晚寓嘆六首·其六
作者：陸游
朝代：宋

行年垂大耋，久矣少朋儔。
舊事同誰說，新詩或自酬。
廢書眠過日，泥酒醉經秋。
遲速皆當死，時來莫預愁。
秋晚寓嘆六首·其四
作者：陸游
朝代：宋

老嘆交朋盡，閑知日月長。
著書終覆瓿，得句漫投囊。
霜樹昏鴉黑，風簾小蝶黄。
村醪如水薄，也復答年光。
秋晚幽居
作者：陸游
朝代：宋

吳中秋晚氣猶和，疾豎其如此老何。
鳥語漸稀人睡美，木陰初薄夕陽多。
掃園日日成幽趣，撫枕時時亦浩歌。
車轍久空君勿嘆，文殊自解問維摩。
秋晚弊廬小葺一室過冬欣然有作
作者：陸游
朝代：宋

放翁畢竟合躬耕，剩喜東歸樂太平。
碧瓦新霜寒尚薄，明窗嫰日雨初晴。
素琴尋得無弦曲，野餉烹成不糝羮。
更說市朝癡太絕，一湖秋水濯塵纓。
秋晚思梁益舊逰三首·其一
作者：陸游
朝代：宋

幅巾笻杖立籬門，秋意蕭條欲斷魂。
恰似嘉陵江上路，冷雲微雨濕黄昏。
秋晚思梁益舊逰三首·其三
作者：陸游
朝代：宋

滄波極目江鄉恨，衰草連天塞路愁。
三十年間行萬里，不論南北怯登樓。
秋晚思梁益舊逰三首·其二
作者：陸游
朝代：宋

憶昔西行萬里餘，長亭夜夜夢歸吴。
如今曆盡風波惡，飛棧連雲是坦途。
秋晚散步門外
作者：陸游
朝代：宋

栗里歸栽菊，青門隱賣瓜。
羸軀病天色，衰鬢怯年華。
野曠烏聲樂，溪清雁影斜。
門前秋潦退，也擬筑堤沙。
秋晚書感
作者：陸游
朝代：宋

丘塚相望故舊空，放翁猶復寄漚中。
少眠危坐待窗白，得酒細傾生頰紅。
雖愧蛟龍起雲雨，尚勝魚鳥困池籠。
秋來莫道無遊興，野渡村橋處處通。
秋晚書感
作者：陸游
朝代：宋

犧象初心豈願才，溝中雖斷不須哀。
吾生自信雲舒卷，客態誰論燕去來。
夕露正看沾草棘，晨霜已見落楸槐。
耄年閉戶真無憾，葑火更闌熟芋魁。
秋晚書懷二首·其一
作者：陸游
朝代：宋

七澤三巴日月長，即今萬事付茫茫。
結廬窮僻新知少，屬疾沉綿舊學荒。
中夜飯牛初上阪，千年化鶴復還鄉。
自憐尚覺身爲累，剩蓄荆薪待雪霜。
秋晚書懷二首·其二
作者：陸游
朝代：宋

頹然兀兀復騰騰，萬事惟除死未曾。
無奈喜歡閑弄水，不勝頑健遠尋僧。
喚船野岸橫斜渡，問路雲山曲折登。
却笑吾兒多事在，夜分未滅讀書燈。
秋晚村舍雜詠二首·其一
作者：陸游
朝代：宋

村巷翳桑麻，蕭然野老家。
園丁種冬菜，鄰女賣秋茶。
啄木矜奇服，牽牛蔓碧花。
一樽雖草草，笑語且喧譁。
秋晚村舍雜詠二首·其二
作者：陸游
朝代：宋

秋晚年中熟，湖鄉未寂寥。
步頭橫畫舫，柳外出朱橋。
潮壯知多蟹，霜遲不損蕎。
家家新釀美，鄰里遞相邀。
秋晚歲登戲作二首·其一
作者：陸游
朝代：宋

水落沙痕出，天高野氣嚴。
餅香油乍壓，韲美韭新醃。
裘褐風霜逼，衡茆醉夢兼。
菊花香滿把，聊得擬陶潛。
秋晚歲登戲作二首·其二
作者：陸游
朝代：宋

漫漫蕎鋪白，纍纍橘弄黄。
未論癡腹飽，已覺醉魂香。
曳杖行歌裏，抛書倦枕傍。
軒車雖已矣，終愧食官倉。
秋晚湖上
作者：陸游
朝代：宋

已過西成賽廟期，家家下麥不容遲。
夕陽遍野人歸後，秋水生灘鷺集時。
靈藥不治懷抱惡，好詩空益鬢毛衰。
從來未識蘇司業，愁絕西風滿酒旗。
秋晚病起
作者：陸游
朝代：宋

心靜病良已，翛然巾屨輕。
灰深地爐暖，日出紙窗明。
宿雨全消瘴，新霜賸得晴。
井梧殊可念，無葉送秋聲。
秋晚登城北門
作者：陸游
朝代：宋

幅巾藜杖北城頭，卷地西風滿眼愁。
一點烽傳散關信，兩行雁带杜陵秋。
山河興廢供搔首，身世安危入倚樓。
橫槊賦詩非復昔，夢魂猶繞古梁州。
秋晚登擬峴望祥符觀
作者：陸游
朝代：宋

放翁局促留江干，愛此樓前烟水寛。
雨昏回望殿突兀，秋晚剩覺山蒼寒。
中原未復泪横臆，故里欲歸身屬官。
雲外飛仙故不遠，喚渠小爲駐青鸞。
秋晚衰疾稍平聊識喜懷
作者：陸游
朝代：宋

世事紛紛博局中，豈知造物貸衰翁。
短筇倚壁知身健，小甑炊粳喜歲豐。
霜近平郊多雁落，雨頻斷港有船通。
更餘一事生詩興，烏桕新添數葉紅。
秋晚閑步鄰曲以予近嘗卧病皆欣然迎勞
作者：陸游
朝代：宋

放翁病起出門行，績女窺籬牧豎迎。
酒似粥醲知社到，餅如盤大喜秋成。
歸来早覺人情好，對此彌將世事輕。
紅樹青山只如昨，長安拜免幾公卿。
秋晚雜興十二首·其一
作者：陸游
朝代：宋

汀樹猶青未著霜，壟間稗穗已先黄。
放翁皓首歸民籍，爛醉狂歌坐簀床。
秋晚雜興十二首·其一〇
作者：陸游
朝代：宋

江東誰復識重瞳，遺廟欹斜草棘中。
若比咿嚶念如意，烏江戰死尚英雄。
秋晚雜興十二首·其一一
作者：陸游
朝代：宋

漠漠漁村烟雨中，參差蒼檜映丹楓。
古來畫手知多少，除却范寬無此工。
秋晚雜興十二首·其一二
作者：陸游
朝代：宋

渺渺風烟接小江，牛頭山色滿蓬窗。
門前西走錢塘路，也有閑人似老龐。
秋晚雜興十二首·其七
作者：陸游
朝代：宋

石帆山下醉清秋，常伴漁翁弄小舟。
箬笠照溪吾自喜，貂蟬誰管出兜鍪。
秋晚雜興十二首·其三
作者：陸游
朝代：宋

老病侵凌不可當，時時攬鏡自悲傷。
西風吹散朝來酒，依舊衰顔似葉黄。
秋晚雜興十二首·其九
作者：陸游
朝代：宋

禹巡吾國三千歲，陳迹銷沉渺莽中。
豈獨江山無定主，苔磯知換幾漁翁。
秋晚雜興十二首·其二
作者：陸游
朝代：宋

昔遇高皇起衆材，姓名曾得厠鄒枚。
年逾八十猶賒死，却伴鄰翁斸芋魁。
秋晚雜興十二首·其五
作者：陸游
朝代：宋

置酒何由辦咄嗟，清言深愧淡生涯。
聊將橫浦紅絲磑，自作蒙山紫筍茶。
秋晚雜興十二首·其八
作者：陸游
朝代：宋

烟波萬頃鏡湖秋，清嘯雖聞不可求。
自是世間知者少，山林何代乏巢由。
秋晚雜興十二首·其六
作者：陸游
朝代：宋

洗耳高人耻見堯，看渠應不受弓招。
精神徇物那能久，刀礪君看日日銷。
秋晚雜興十二首·其四
作者：陸游
朝代：宋

冷落秋風把酒杯，半酣直欲挽春回。
今年菰菜嘗新晚，正與鱸魚一併來。
秋晚雨中作
作者：陸游
朝代：宋

新雁南來歲又殘，蕭蕭風雨暗江干。
客疏似悉爾來病，酒薄不禁如許寒。
草絡籬頭花尚碧，樹當浦口葉初丹。
醉來且擁黄紬睡，莫問何時后土乾。
秋景
作者：陸游
朝代：宋

雨泣蘋花老，風摇稗穗長。
昏林喧宿鳥，秋院咽啼螿。
舊學成迂闊，初心墮渺茫。
頹齡尚餘幾，誰與問蒼蒼。
秋晴
作者：陸游
朝代：宋

身健心閑百慮輕，秋晴未必減春晴。
晨窗暖日烘花氣，午枕微風送鳥聲。
韞玉硯凹宜墨色，冷金箋滑助詩情。
少年風味嗟猶在，虛道歸休學力耕。
秋晴出遊
作者：陸游
朝代：宋

雨餘清冷近霜天，拄杖閑拖不挂錢。
黄葉舞風初簌簌，碧渠通溜正濺濺。
無情日馭工催老，耐事天公聽放顛。
薄暮行歌竝湖去，有人偷様畫癯僊。
秋晴園中山禽絕多有感而賦
作者：陸游
朝代：宋

九日秋陰一日晴，山禽應喜我閑行。
幽吭弄暖閑相命，勁翮凌風遠有聲。
熟果啄餘看核墮，細枝衘得欲巢成。
名園美蔭不飛去，似比交朋猶有情。
秋晴欲出城以事不果
作者：陸游
朝代：宋

古人已云不可回，今人日夜歸泉臺。
浮生細看只此是，到死自苦何爲哉。
矝名飾詐竟一世，忍寒觸熱忘其骸。
不令金樽映翠杓，坐待白骨生蒼苔。
清秋九月瘴如洗，白鹽千仞高崔嵬。
荒庭落葉不可掃，惟有樷菊爭先開。
瀼西黄柑霜落爪，溪口赤梨丹染腮。
熊肪玉潔美香飯，鮓臠花糝宜新醅。
南窗病起亦蕭散，甚欲往探城西梅。
一官底處不敗意，正用此時持事來。
秋晴每至園中輒抵暮戲示兒子
作者：陸游
朝代：宋

老翁七十如童兒，置書不觀事遊嬉。
園中壘瓦强名塔，庭下埋盆聊作池。
青蒲紅蓼共掩映，病棕瘦竹相扶持。
衰頹已作老驥卧，來往尚如黄犢馳。
但知身存百無害，莫問老健能幾時。
汝勤挾筴乃堪笑，且共飯豆羹秋葵。
秋晴見天際飛鴻有感
作者：陸游
朝代：宋

新晴天宇色正青，群鴻高鶱在冥冥。
兒童相呼共仰視，我亦扶杖來中庭。
豐年到處稻粱滿，胡不暫下栖沙汀。
應須江海寄曠快，肯爲霜雪嗟飄零。
書生可笑不自喜，憔悴久翦籠中翎。
鷗波萬里每愧杜，鶴化千載知非丁。
風前哀號漫激烈，月下孤影常竛竮。
詩成欲寫復懶去，誦似溪友聲泠泠。
秋暑夜興
作者：陸游
朝代：宋

寂寂空廊絡緯鳴，消摇岸幘近南榮。
閑眠簟作波紋冷，新浴衣如蟬翼輕。
微雨已收雲盡散，眾星俱隱月徐行。
呼童持燭開藤紙，一首清詩取次成。
秋暑夜起追凉二首·其一
作者：陸游
朝代：宋

漱罷寒泉弄月明，浩然風露欲三更。
曲闌干畔踟躇久，靜聽空廊絡緯聲。
秋暑夜起追凉二首·其二
作者：陸游
朝代：宋

道士磯邊浪蹴天，郎官湖上月侵船。
暮年自度無因到，且與沙鷗作後緣。
秋曉
作者：陸游
朝代：宋

菅席多年敗見經，布衾木枕伴殘更。
嗈嗈天際雁初度，喔喔舍傍雞亂鳴。
貸米未回愁竈冷，讀書有課待窗明。
一秋最恨空階雨，滴破羈懷是此聲。
秋曉倚闌
作者：陸游
朝代：宋

雲罅纖纖玉一鉤，小庭風露更清柔。
老来朋舊凋零盡，獨倚闌干特地愁。
秋曉書感
作者：陸游
朝代：宋

天公息我半生勞，寄傲江湖亦足豪。
淡盡月痕知夜艾，飄殘桐葉喜秋高。
讀書時亦挂牛角，對酒正須持蟹螯。
縱有故人終自絕，安能從汝望綈袍。
秋曉聞禽聲五韵
作者：陸游
朝代：宋

秋曉風露佳，天宇曠以清。
鳥雀當此時，意樂有和聲。
人獨不自喜，乃欲鳴不平。
世事雖萬端，但可笑絕纓。
君看郊與島，徒自殘其生。
秋月曲
作者：陸游
朝代：宋

舊時家住長安城，萬戶千門秋月明。
紫陌朱樓歌吹海，酣宴不覺銀河傾。
受降城頭更奇絕，莽莽平沙千里月。
選兵夜出打番營，鐵馬蹴冰冰欲裂。
塞月未落成功回，腰鼓橫笛如春雷。
長安高樓豈不樂，與此相去何遼哉。
丈夫志在垂不朽，漆胡骷髏持飲酒。
舉頭雲表飛金盤，痛飲不用思長安。
秋望
作者：陸游
朝代：宋

千里郊原俯莽蒼，三江烟水接微茫。
橫林蟲鏤無全葉，新雁風驚有斷行。
神禹祠庭遺劍佩，先秦金石古文章。
一尊莫恨盤餐薄，終勝登樓憶故鄉。
秋望
作者：陸游
朝代：宋

快哉一雨洗浮塵，却喜郊原霽色勻。
野火已亡秦相篆，江濤猶託伍胥神。
登臨頓覺清秋早，流落空悲白髮新。
東望思陵鬰葱裏，老民猶及見時巡。
秋樹
作者：陸游
朝代：宋

秋風一夜吹橋樹，明日來看已非故。
吳中九月霜尚薄，落葉半隨飛鳥去。
老人心事感凋零，只欲逢秋醉不醒。
范寬用意真難解，偏寫丹楓作畫屏。
秋波媚·眼兒媚
作者：陸游
朝代：宋

曾散天花蕊珠宮。一念墮塵中。鉛華洗盡，珠璣不御，道骨仙風。東遊我醉騎鯨去，君駕素鸞從。垂虹看月，天台採藥，更與誰同。
秋波媚·眼兒媚
作者：陸游
朝代：宋

秋到邊城角聲哀。烽火照高臺。悲歌擊築，憑高酹酒，此興悠哉。多情誰似南山月，特地暮雲開。灞橋煙柳，曲江池館，應待人來。
秋盡自遣二首·其一
作者：陸游
朝代：宋

息駕江湖上，推移歲又殘。
雨添苔暈紫，霜染桕林丹。
貧嘆耕疇薄，狂依禁網寬。
遊山携一鉢，到寺即開單。
秋盡自遣二首·其二
作者：陸游
朝代：宋

老健非頤攝，羈窮爲折除。
人情看已慣，身在不論餘。
席下錢雖盡，瓶中粟有儲。
行歌混樵牧，吾計未全疏。
秋社
作者：陸游
朝代：宋

雨餘殘日照庭槐，社鼓鼕鼕賽廟回。
又見神盤分肉至，不堪沙雁带寒來。
書因忌作閑終日，酒爲治聾醉一杯。
記取鏡湖無限景，蘋花零落蓼花開。
秋社二首·其一
作者：陸游
朝代：宋

明朝逢社日，鄰曲樂年豐。
稻蟹雨中盡，海氛秋後空。
不須諛土偶，正可倚天公。
酒滿銀杯綠，相呼一笑中。
秋社二首·其二
作者：陸游
朝代：宋

浦溆漁歌遠，茆茨績火明。
新凉迎病起，樂事及秋成。
社肉分初至，官壺買旋傾。
殘年得家食，何以報時清。
秋稼漸登識喜
作者：陸游
朝代：宋

門外新場滑似油，早禾已慶十分收。
虹霓不隔郊原雨，蜩蚻爭催巷陌秋。
人樂風傳迎社鼓，路長水濺采蓮舟。
老翁自笑無它事，欲隱牆東學儈牛。
秋穫後即事二首·其一
作者：陸游
朝代：宋

多稼如雲接百城，村村鼓樂賽西成。
頓寬公賦私逋責，一洗兒啼婦嘆聲。
社酒粥醲供晚酌，秋菰玉潔芼晨烹。
放翁醉飽摩便腹，自炙毫甌試雪坑。
秋穫後即事二首·其二
作者：陸游
朝代：宋

秋穫春耕力尚餘，雨中襏襫種寒蔬。
筑居正可茨生草，出市何妨借蹇驢。
老境朝晡數匙飯，腐儒生死一編書。
敲門忽有岷山使，慚愧交情未作疏。
秋穫歌
作者：陸游
朝代：宋

牆頭累累柿子黄，人家秋穫爭登場。
長碓擣珠照地光，大甑炊玉連村香。
萬人牆進輸官倉，倉吏䏑冷不暇嘗。
訖事散去喜若狂，醉卧相枕官道傍。
數年斯民阨兇荒，轉徙溝壑殣相望。
縣吏亭長如餓狼，婦女怖死兒童僵。
豈知皇天賜豐穰，畝收一鍾富萬箱。
我願鄰曲謹蓋藏，縮衣節食勤耕桑。
追思食不饜糟糠，勿使水旱憂堯湯。
秋聲
作者：陸游
朝代：宋

人言悲秋難爲情，我喜枕上聞秋聲。
快鷹下韝爪觜健，壯士撫劍精神生。
我亦奮迅起衰病，唾手便有擒戎興。
弦開雁落詩亦成，筆力未饒弓力勁。
五原草枯苜蓿空，青海蕭蕭風卷蓬。
草罷捷書重上馬，却從鑾駕下遼東。
秋聲
作者：陸游
朝代：宋

蕭騷拂樹過中庭，何處人間有此聲。
漲水雨餘晨放閘，騎兵戰罷夜還營。
閑憑曲几聽雖久，彊撫哀弦寫不成。
暑退涼生君勿喜，一年光景又崢嶸。
秋興
作者：陸游
朝代：宋

巢燕無情不更回，門庭日日落楸槐。
新凉漸喜償碑債，多病還憂欠藥材。
社近家方篘濁酒，客來身自掃蒼苔。
道心已熟機心盡，寄語鸕鷀莫苦猜。
秋興
作者：陸游
朝代：宋

成都城中秋夜長，燈籠蠟紙明空堂。
高梧月白繞飛鵲，衰草露濕啼寒螀。
堂上書生讀書罷，欲眠未眠偏斷腸。
起行百匝幾嘆息，一夕緑髮成秋霜。
中原本是關情地，幽州寧謂非吾鄉。
滎河溫洛底處所，可使長作爭戰塲。
百金戎衣鵰鶻盤，三尺劍鋒霜雪寒。
一朝出塞君試看，旦發寶雞暮長安。
秋興
作者：陸游
朝代：宋

扶衰又見素秋過，未死其如造物何。
破屋頹垣那敢議，濁醪粗飯已爲多。
佩刀但可償黄犢，作字安能博白鵝。
龜紫拜恩如夢寐，殘年其實一漁蓑。
秋興
作者：陸游
朝代：宋

樵風溪上弄扁舟，濯錦江邊憶舊遊。
豪竹哀絲真昨夢，爽砧繁杵又驚秋。
墜枝橘熟初堪剪，浮瓮醅香恰受篘。
莫道身閑總無事，孤燈夜夜寫清愁。
秋興
作者：陸游
朝代：宋

無處逢秋不黯然，驛前斜日渡頭烟。
吟肩雅與寒驢稱，歸夢頻爭社燕先。
百歲猶穿幾兩屐，千詩不及一囊錢。
故應身世如團扇，已向人間耐棄捐。
秋興
作者：陸游
朝代：宋

秋眠怯簟冷，晨飯喜蔬香。
寧使衣百結，肯儲錢一囊。
杜門雖局促，負氣尚軒昂。
死去真無憾，曾孫似我長。
秋興
作者：陸游
朝代：宋

秋風又滿會稽城，有客飄然萬事輕。
久向林間得佳趣，不知身外有浮名。
葡萄雨足初全紫，烏桕霜前已半頳。
欲把一杯終覺懶，老来懷抱爲誰傾。
秋興
作者：陸游
朝代：宋

節物喜更新，清秋最可人。
徐行曳藤杖，小立岸紗巾。
烟雨迷衰草，汀洲老白蘋。
鶴巢時託宿，猿果每分珍。
羽客期燒藥，毛人約卜鄰。
蘭亭故不遠，千載見清真。
秋興三首·其一
作者：陸游
朝代：宋

天遣幽人儘放狂，醉眠無復客爲妨。
墨蛟飛下剡藤滑，蒼璧碾成官焙香。
老境雖深身更健，清秋欲半日猶長。
閉門莫道都無事，又了移花一段忙。
秋興三首·其三
作者：陸游
朝代：宋

老子雖貧未易量，風流猶在小茆堂。
葡萄錦覆桐孫古，鸚鵡螺斟玉瀣香。
千點荷聲先報雨，一林竹影剩分涼。
秋來便有欣然處，新種蓴絲己滿塘。
秋興三首·其二
作者：陸游
朝代：宋

蓬蒿門巷絕經過，清夜何人與晤歌。
蟋蟀獨知秋令早，芭蕉正得雨聲多。
傳家産業遺書富，玩世神通醉臉酡。
如許癡頑君會否，一毫不遣損天和。
秋興二首·其一
作者：陸游
朝代：宋

修蔓叢篁步步迷，山村東下近魚陂。
釣歸恰值秋風起，棋罷常驚日景移。
病葉辭枝應有恨，候蟲吟壁故知時。
殘年我亦悲摇落，薄暮空囊又有詩。
秋興二首·其一
作者：陸游
朝代：宋

去秋尚十日，軒窗夕已涼。
露草黏濕螢，壊壁啼寒螿。
丈夫志四海，臨書慨以慷。
白髮忽如此，惟有歸耕桑。
藥餌且枝梧，鄰曲相扶将。
豈無甕中酒，老病不能觴。
南山有歸處，歲晚柏已行。
下從吾親游，此事歲月長。
秋興二首·其一
作者：陸游
朝代：宋

拒霜慘淡數枝紅，石竹凋零不滿叢。
小蝶一雙來又去，與人都在寂寥中。
秋興二首·其一
作者：陸游
朝代：宋

楸槐雨霋霋，鳬雁水拍拍。
曉行城南路，落葉滿阡陌。
新霜上衰鬢，吾死亦已迫。
那將有限身，常作未歸客。
長吟側紗帽，萬里一秋色。
世俗不足論，天豈無皁白。
秋興二首·其一
作者：陸游
朝代：宋

流光冉冉迫崦嵫，常抱秋風宋玉悲。
才盡已無楓落句，身存又見雁來時。
自憐閉戶龐眉叟，初對還家大耳兒。
一盞青燈照寒影，不妨細舉別來詩。
秋興二首·其一
作者：陸游
朝代：宋

滿簪白髮不勝繁，竊祿偷安愧主恩。
東館烟波秋漸瘦，北山霧雨晝多昏。
功名蹭蹬身長棄，籌策瀾翻舌幸存。
堪笑此生虚過盡，一秋閉閤聽啼猿。
秋興二首·其一
作者：陸游
朝代：宋

白髮蕭蕭欲滿頭，歸来三見故山秋。
醉憑高閣乾坤大，病入中年日月遒。
百戰鐵衣空許國，五更畫角只生愁。
明朝烟雨桐江岸，且占丹楓繫釣舟。
秋興二首·其二
作者：陸游
朝代：宋

世事元看等一毫，紛紛寵辱陋兒曹。
雁行橫野月初上，桐葉滿庭霜未高。
細考蟲魚箋爾雅，廣收草木續離騷。
更餘一事君知否，卧聽床頭滴小槽。
秋興二首·其二
作者：陸游
朝代：宋

八十仍當過二時，加餐安寢豈前知。
晨梳脫髮雖無數，社甕新醅已有期。
偶爲買花經廢圃，時因蹋藕下清池。
尚餘一事終關念，安得兒孫少別離。
秋興二首·其二
作者：陸游
朝代：宋

孤城寂寞近江干，處處疏碪送早寒。
水落纔餘半篙綠，霜高初染一林丹。
民租屢減追胥少，吏責全輕法令寛。
偶有一樽聊獨醉，強挼黄菊助清歡。
秋興二首·其二
作者：陸游
朝代：宋

暮境何堪與病遭，西風落葉擁亭皋。
極知世上人情惡，且放江邊醉眼高。
應俗紛紛何日了，詠詩混混寄吾豪。
碧油金鎖平生意，未許人言學楚騷。
秋興二首·其二
作者：陸游
朝代：宋

朝先鳴雞興，夕殿棲鵶還。
符檄積几案，寢飯於其間。
搒笞督租賦，涉筆騂我顔。
忽忽過白日，胡能慰惸鰥。
葉脫横林疏，䰀鬌溪南山。
豈無一杯酒，吾事何時閑。
秋興二首·其二
作者：陸游
朝代：宋

無食苦日長，無衣念秋近。
雖云老農圃，未害樂堯舜。
士生要弘毅，病在墮驕吝。
得喪纔幾何，哀哉以身徇。
平生最耐事，霜雪亦滿鬢。
憂患一洗空，吾道其少進。
秋興二首·其二
作者：陸游
朝代：宋

足力蹣跚少迎客，目視昏短常廢書。
賴是門前秋水長，沙鷗未遽與人疏。
秋興五首·其一
作者：陸游
朝代：宋

秋風吹我夜，植杖溪橋側。
木葉雖未凋，慘澹無顔色。
秋興五首·其三
作者：陸游
朝代：宋

秋暑勢已窮，風雨縱橫至。
白鷺立清灘，與我俱得意。
秋興五首·其二
作者：陸游
朝代：宋

功名不垂世，富貴但堪傷。
底事杜陵老，時時矜省郎。
秋興五首·其五
作者：陸游
朝代：宋

酌酒桑陰下，邠風入醉歌。
何須繩檢外，名教樂還多。
秋興五首·其四
作者：陸游
朝代：宋

胸中萬卷書，一字用不著。
歸休始太息，竟是爲農樂。
秋興十二首·其一
作者：陸游
朝代：宋

晨興秋色已凄凄，咿喔猶聞隔浦雞。
說與譍門謝來客，要乘微雨理蔬畦。
秋興十二首·其一〇
作者：陸游
朝代：宋

放翁老矣欲何之，采藥名山更不疑。
但入剡中行百里，姓名顔狀有誰知。
秋興十二首·其一一
作者：陸游
朝代：宋

樵客高僧兩斷蓬，偶同烟榜泛秋風。
栖賢雪夜匆匆別，豈意相逢在剡中。
秋興十二首·其一二
作者：陸游
朝代：宋

鼉鼓華鯨響寺廊，殘蕪落葉弄秋光。
蹇驢繫著門前柳，閑覓題名拂敗牆。
秋興十二首·其七
作者：陸游
朝代：宋

淹速從來但信緣，襟懷無日不超然。
喚船渡口因閑立，待飯僧床得暫眠。
秋興十二首·其三
作者：陸游
朝代：宋

囷儲赤米枝梧飯，篋有青氈準擬寒。
政使堆金無處用，不須常貯一錢看。
秋興十二首·其九
作者：陸游
朝代：宋

赫赫能令京兆死，沾沾正坐魏其愚。
何如陸子山行樂，臚膊常懸酒一壺。
秋興十二首·其二
作者：陸游
朝代：宋

村酒甜酸市酒渾，猶勝終日對空樽。
茅齋不奈秋蕭瑟，蹋雨來敲野店門。
秋興十二首·其五
作者：陸游
朝代：宋

莫笑門庭草棘荒，也能隨事答年光。
半瓶野店沽醇碧，一畚鄰園餉矮黄。
秋興十二首·其八
作者：陸游
朝代：宋

懲羹吹齏豈其非，亡羊補牢理所宜。
白頭始訪金丹術，莫笑龜堂見事遲。
秋興十二首·其六
作者：陸游
朝代：宋

白頭韭美腌齏熟，頳尾魚鮮斫鱠成。
却對盤餐三太息，老年一飽費經營。
秋興十二首·其四
作者：陸游
朝代：宋

病起殘骸不自支，旋烹藜粥解饑羸。
一編蠹簡青燈下，恰似吳僧夜講時。
秋興四首·其一
作者：陸游
朝代：宋

誰敢輕他萬戶侯，一生賦分在滄洲。
屋穿况值雨騎月，路惡更堪風打頭。
此世極知同逆旅，吾身亦自是懸疣。
乞錢買取青芒屨，爛醉三條二華秋。
秋興四首·其三
作者：陸游
朝代：宋

五十年來住鏡湖，白頭仍是一臞儒。
朝眠每恨妨書課，秋穫先令入酒逋。
江路伶俜形吊影，草庵寂默我忘吾。
雨窗忽有高談興，筮叟醫翁亦可呼。
秋興四首·其二
作者：陸游
朝代：宋

斂盡殘雲見夕陽，門前䆉䅉漸登場。
經年都得幾回醉，一雨頓驚如許凉。
耐事尚能心似鐵，放歌仍忘髮成霜。
頤生底用從人問，此是山翁肘後方。
秋興四首·其四
作者：陸游
朝代：宋

世事何曾挂齒牙，只將放浪作生涯。
有時掬米引馴鹿，到處入林求野花。
鄰父築場收早稼，溪姑負籠賣秋茶。
等閑一日還過却，又倚柴扉數暮鴉。
秋色
作者：陸游
朝代：宋

一段凄涼傍酒杯，中年剩作楚囚哀。
迢迢似伴明河出，慘慘如隨落照來。
客路半生常泪眼，鄉關萬里更危臺。
蓼汀荻浦江南岸，自入秋來夢幾回。
秋花嘆
作者：陸游
朝代：宋

秋花如義士，榮悴相與同。
豈比輕薄花，四散隨春風。
黄菊抱殘枝，寂寞臥寒雨。
拒霜更可憐，和蒂浮烟浦。
古来結交意，正要共死生。
讀我秋花詩，可代丹雞盟。
秋詞三首·其一
作者：陸游
朝代：宋

東吳七月暑未艾，川雲忽興天晝晦。
蔽空雨點弩發機，平地成渠屋穿背。
早禾玉粒自天瀉，村北村南喧地碓。
大牲如阜酒如江，相喚龍祠作秋賽。
秋詞三首·其三
作者：陸游
朝代：宋

蓐收功成將整駕，萬頃黄雲收晚稼。
公私逋負一洗空，懷抱喜看兒婭姹。
從來婚聘不出鄉，長自東家適西舍。
年豐人樂我作詩，朝耕夜織誰能畫。
秋詞三首·其二
作者：陸游
朝代：宋

八月暑退凉風生，家家場中打稻聲。
穗多粒飽三倍熟，車軸壓折人肩頳。
常年縣符鬧如雨，道上即今無吏行。
鄉閭老稚迭歌舞，竈釜日饜豬羊烹。
秋賽
作者：陸游
朝代：宋

柳姑廟前烟出浦，冉冉縈空青一縷。
須臾散作四山雲，明日來爲社公雨。
小巫屢舞大巫歌，士女拜祝肩相摩。
芳茶綠酒進雜遝，長魚大胾高嵯峨。
常年徵科煩箠楚，縣家血溼庭前土。
妻啼兒號不敢怨，期會常憂累官府。
今年家家有餘粟，縣符未下輸先足。
木刻吏，蒲作鞭。
自然粟帛如流泉，儲積不愁無九年。
秋近
作者：陸游
朝代：宋

石榴萱草併成空，又見牆陰莧葉紅。
茶釅頗妨千里夢，簟凉初怯五更風。
新瓜落刃冰盤裏，晚燕添巢畫閣中。
身健流年俱可樂，故人自欠一尊同。
秋近頗有凉意
作者：陸游
朝代：宋

平旦麵數箸，晡時飯一杯。
枝梧長日過，悵望早秋來。
團扇尋詩寫，緇巾借樣裁。
惟應水邊坐，待得市船回。
秋郊有懷四首·其一
作者：陸游
朝代：宋

漫漫蕎麥花，如雪覆平野。
離離豆子莢，數枝忽堪把。
頗憶故鄉時，屏迹謝車馬。
水宿依蟹舍，泥行沒牛骻。
作勞歸薄暮，濁酒傾老瓦。
縷飛綠鯽膾，花簇頳鯉鮓。
棄官雖未決，世念亦已且。
浩歌續楚狂，幽懷欣獨寫。
秋郊有懷四首·其三
作者：陸游
朝代：宋

楚人固多孱，妄謂秋可悲。
寧知河嶽間，氣俗樂此時。
壯士鳴雕弓，健馬嚼枯萁。
日馳三百里，榆關赴戰期。
陣雲壓龍庭，殺氣揺參旗。
熾火燎狐兔，倒瀉黄金巵。
勒銘燕然石，千載鎮邊垂。
安能空山裏，凍研哦清詩。